
Motto: 


„A fi român în Bugeac e ca și cum 
ai suferi de o boală psihică, din punctul 
de vedere al autorităţilor ucrainene. “ 


Introducere 


Odesa, poarta Ucrainei dinspre Marea Neagră. Un oraş vestit, cosmopolit, 
lăudat şi vizitat de toată lumea, cu staţiuni la Marea Neagră, strălucitor. Imediat lângă 
graniţa Uniunii Europene, Odesa este capitala regiunii cu acelaşi nume din Ucraina. 
La doar câțiva zeci de kilometri de acest oraş minunat trăiesc 124.000 de români 
ale căror drepturi fundamentale sunt călcate în picioare zilnic. Între strălucitorul oraş 
Odesa şi granița Uniunii Europene 124.000 de oameni sunt supuşi zilnic unui proces 
agresiv de asimilare. Aceşti oameni sunt lipsiţi de libertatea religioasă, libertatea 
cuvântului, dreptul fundamental la educaţie în limba maternă, participarea politică la 
deciziile care îi privesc. Tratatele internaţionale, legislația internă, aspiraţiile europene 
ale Ucrainei nu au nici o valoare atunci când vine vorba de românii din regiunea 
Odesa. 

Am călătorit vreme de două săptămâni în luna august 2010 prin satele din 
Bugeac sau sudul Basarabiei, după cum mai este cunoscută această regiune. Am 
văzut şcoli în paragină, biserici demolate, drumuri distruse, sate sărăcite. Am văzut 
foarte multă frică: românii din Bugeac se tem să vorbească cu jurnaliștii. Amenințarea 
unor autorități ucrainene represive pluteşte peste tot. Satele sunt sărace, intrate într- 
un proces de depopulare, iar oamenii se tem. Afirmarea identităţii româneşti în public 
constituie un act de curaj maxim. Afirmația „vorbesc limba română“ atrage imediat 
represaliile autorităţilor. De multe ori am avut impresia că am călătorit într-un colt 
din Uniunea Sovietică, unde stafia temutului KGB bântuie în voie. Preoţii care au 
încercat să pună pe picioare biserici cu slujbă în limba română au avut de suferit 


represalii dure, au fost bătuţi, ameninţaţi cu moartea şi alungaţi. Egalitatea în fața 

legii şi statul de drept sunt vorbe goale: nimeni nu a fost anchetat sau pedepsit 
pentru violențele la adresa preoților români. Toată lumea se mira de curajul unor 
jurnalişti români de a umbla prin satele româneşti din Bugeac: cum aţi ajuns aici? 
Nu v-a oprit poliția? Nu vă temeti că veti fi arestaţi? Cam acestea erau întrebările 
cu care am fost întâmpinați de multe ori. Nu este de mirare: au existat cazuri de 
retineri abuzive ale unor lideri români din regiune, au fost oprite la graniţă autocare 
cu elevi care mergeau în excursie în România, au fost deschise procese şi anchete 
închipuite împotriva unor oameni care au avut curajul să spună că sunt români la 
zece kilometri de graniţa cu România, un teatru de păpuşi românesc a fost tratat ca 
o ameninţare la adresa securității naţionale a Ucrainei. Frica este omniprezentă în 
Bugeac. Pe de altă parte am găsit foarte mulți oameni care ne-au sprijinit şi fără de 
care nu ar fi fost posibilă realizarea acestui volum. Tuturor acestora le suntem 
recunoscători. 

Am încercat să alcătuim un portret al regiunii Odesa din punctul de vedere al 
drepturilor minorităţii româneşti de aici. Am vizitat aproape toate satele şi oraşele 
locuite de români pentru a vedea în ce măsură aceștia îşi pot folosi limba maternă 
în spaţiul public, în școală şi biserică, în mass-media şi în interacțiunea cu autoritățile. 
Ce am văzut ne-a întristat peste măsură: autoritățile ucrainene desfăşoară un amplu 
proces de deznaționalizare pe care nu îl credeam posibil în imediata vecinătate a 
graniței Uniunii Europene. În ultimii 20 de ani a fost redus drastic numărul şcolilor 
cu predare în limba română din regiune, apoi a fost redus numărul orelor care pot 
fi predate în limba română în puţinele şcoli care au rămas. Orice fel de clădire care 
putea aminti de originea română a locuitorilor regiunii a fost fie demolată, fie lăsată 
în paragină pentru a fi demolată mai apoi. Autorităţile ucrainene consideră că în 
regiune nu există etnici români — ci „moldoveni“, o invenţie a politicii staliniste de 
asimilare. Însă chiar şi pentru „moldoveni“ drepturile nu sunt respectate conform 


legislației interne şi tratatelor internaționale. 

Impresiile noastre din această călătorie le-am publicat într-un volum tipărit într-o 
epocă a internetului. Orice s-ar spune, „verba volant, scripta manent“ - iar internetul 
seamănă mai mult a piată publică, unde fiecare spune ce vrea, însă informaţiile 
credibile sunt puţine la număr. Aşa că ne dorim ca acest volum să rămână o mărturie 
a ceea ce am văzut noi în Bugeacul locuit de români în vara anului 2010. În orice 
caz, cuprinsul prezentului volum poate fi regăsit pe Internet, la adresa 
www.sudulbasarabiei.ro, însoțit de mult mai multe imagini. Un tablou trist, menit să 
tragă încă un semnal de alarmă pentru toţi aceia care susțin că protejează drepturile 
minorităților naţionale şi drepturile fundamentale ale omului în secolul al XXI lea: 
dreptul de a vorbi şi a gândi liber, libertatea religioasă, dreptul de a studia în limba 
maternă, dreptul de a participa la deciziile politice. Din ce am văzut noi în Bugeac 


nici unul dintre aceste drepturi nu este respectat pentru minoritatea românească. 

O istorie zbuciumată 


Situaţia românilor din regiunea Odesa din Ucraina nu poate fi înţeleasă fără 
câteva rânduri despre istoria zonei. Cunoscută sub mai multe denumiri - Bugeac, 
Basarabia de sud, județele Ismail şi Bolgrad - regiunea cuprinsă între limanul 
Nistrului, Republica Moldova, Delta Dunării şi Marea Neagră a avut parte de o istorie 
zbuciumată. Până în anul 1812 a făcut parte din vechiul principat al Moldovei şi a 
intrat în componența Rusiei prin Tratatul de la Bucureşti în care Imperiul Otoman 
ceda Moscovei un teritoriu ce nu îi aparţinea, iar statul român era prea slab pentru 
a se apăra. Bugeacul a revenit în componenţa României în anul 1856 prin Tratatul 
de la Paris şi a rămas aşa până în anul 1878, când a revenit din nou Rusiei prin 
Tratatul de la Berlin. În anul 1918 Basarabia de sud a reintrat în componenţa 
României până în anul 1940 când a fost reocupată de Uniunea Sovietică. În toată 
perioada dintre cele două războaie mondiale Rusia sovietică a refuzat să recunoască 
unirea Basarabiei cu Bucovina, atitudine care a dus la inventarea unei „etnii 
moldovenești“ separate de cea românească, vorbitoare a unei „limbi moldovenești“. 
Efectele acestor acțiuni ale strategilor din Uniunea Sovietică pot fi văzute până în 
ziua de azi. Bugeacul a reintrat în componența României în anii celui de-al Doilea 
Război Mondial, până în 1944 cînd a fost reocupat de Armata Sovietică. Tratatul de 
la Paris din 1947 avea să stabilească intrarea Basarabiei sub stăpânirea sovietică. 
Bugeacul, care a făcut dintotdeauna parte din provincia Basarabia a fost anexat 
Ucrainei în schimbul teritoriului cunoscut astăzi drept Transnistria, fosta Republică 
Autonomă Socialistă Sovietică Moldova din perioada interbelică. Ideea amestecării 


teritoriilor şi populațiilor istorice a dat rezultate până în prezent: nici în ziua de azi 


Românii din Bugeac pe cale de dispariţie 


problemele politice ale regiunii nu sunt rezolvate, aici existând şi conflictul îngheţat 
din Transnistria, un rezultat direct al măsurilor întreprinse de comisarii sovietici. Din 
anul 1991 Bugeacul face parte din Ucraina. Există o sumedenie de studii istorice 
care inventariază nedreptăţile acestor tratate internaţionale care au dus Bugeacul sub 
stăpânirea Rusiei, de aceea nu ne vom apleca asupra detaliilor care au dus la această 
situație. 

Pentru înţelegerea situaţiei actuale a minorității românești din Bugeac mai sunt 
necesare câteva precizări referitoare la teoria „moldovenismului“. Până în anul 1924 
existența „limbii moldoveneşti“ nu a fost pusă sub nici o formă în discuţie. Au existat 
de-a lungul timpului referiri la „limba moldovenească“ drept limbă vorbită de locuitorii 
statului medieval Moldova, însă aproape de fiecare dată autorii subliniau că este 
identică cu limba vorbită de românii din Valahia sau Transilvania, toate aceste 
provincii istorice alcătuind România de azi. Până în anul 1924 nu a fost negată 
unitatea limbii române - însă în acest an Uniunea Sovietică a înființat Republica 
Autonomă Socialistă Sovietică Moldovenească (RASSM) în stânga Nistrului având ca 
scop dezmembrarea şi sovietizarea României. În RASSM a fost pus în circulație 
termenul de „limbă moldovenească“ şi concluzia existenței unei etnii „moldoveneşti“ 
separată de cea românească. În mod paradoxal, inventatorii „moldovenismului“ au fost 
uciși în timpul epurărilor staliniste, dar sistemul sovietic a continuat să promoveze 
prin toate mijloacele această teorie. După ocuparea Basarabiei de către Uniunea 
Sovietică, teoria moldovenismului a devenit dogmă de stat, iar cei care au încercat 
să o combată au fost supuşi represiunilor. Pe tot parcursul existenței Uniunii Sovietice 
lingviştii occidentali au negat existența unei „limbi moldoveneşti“ diferite de limba 
română. În mod paradoxal, s-au găsit şi lingviști sovietici care să respingă existenţa 
„limbii moldoveneşti“ - totuşi aceasta a fost păstrat ca un instrument politic destinat 
menținerii diferenţelor între românii din Basarabia ocupată de sovietici şi românii din 


România. Teoria a fost menţinută de autorităţile ucrainene şi după anul 1991 deoarece 

este extrem de convenabilă despărțirea minorităţii româneşti din Ucraina în două 
facțiuni. La recensământul din anul 2001 în Ucraina au fost înregistraţi 275.000 de 
moldoveni şi 151.000 de români. Dacă ar exista o singură etnie ar fi vorba de 
aproape jumătate de milion de români — sau „moldoveni“, ceea ce ar sui această 
minoritate pe locul al doilea în Ucraina, imediat după minoritatea rusă. Însă în 
condițiile împărțirii români-moldoveni, aceste două etnii trec pe locurile trei şi şapte. 
În cele două săptămâni petrecute în Bugeac nu am avut nevoie de translator, ne-am 
descurcat perfect vorbind doar limba română, fiind înţeleşi şi înțelegându-ne cu 
oricine. 

În prezent în Bugeac trăiesc aproape 124.000 de etnici români desemnaţi de 
autoritățile ucrainene drept „moldoveni“ care se confruntă cu o acţiune violentă de 
deznaționalizare pusă în practică de statul ucrainean. În ciuda tuturor legilor interne 
şi a angajamentelor internaționale ale Ucrainei, nici unul din drepturile românilor din 


Bugeac nu este respectat. 
Mass-media, educaţia și libertatea religioasă 


Mass-media în limba română din Ucraina are o reprezentare destul de bogată 
- însă se confruntă cu numeroase probleme, cea mai mare dintre acestea fiind 
finanțarea publicaţiilor - din această cauză multe reviste sau ziare având apariţii 
neregulate. Necesitatea înregistrării la autorităţile locale a publicaţiilor scrise 
generează şi ingerințe din partea autorităţilor ucrainene. Printre publicaţiile care apar 
la Cernăuţi în limba română se numără: ziarele „Concordia“, „Zorile Bucovinei“; ziare 
cu apariție neregulată „Junimea“ şi „Arcaşul“, revista pentru copii „Făgurel“, alma- 
nahul cultural-literar „Tara Fagilor“, revista trimestrială „Septentrion literar“, ziarul 


„Libertatea cuvântului“, ziarul „Clopotul Bucovinei“. 

Pe lângă bogăţia publicaţiilor de limbă română din regiunea Cernăuţi, în 
regiunea Odesa presa de limbă română este practic inexistentă. Aici există în prezent 
doar săptămânalul „Luceafărul“ de patru pagini, editat în „limba moldovenească“ la 
Odesa. Finanţat din fondurile regiunii şi condus de fostul viceguvernator Anatol 
Fetescu, săptămânalul „Luceafărul“ este distribuit gratuit românilor din Bugeac tocmai 
pentru că promovează teoria moldovenistă. Mai există o emisiune radio săptămânală 
de o oră care difuzează muzică populară „moldovenească“ şi o altă emisiune televizată 
locală de jumătate de oră pe săptămână care se află de asemenea sub influența 
„moldovenizatoare“ a autorităţilor ucrainene. 

O altă publicaţie destinată românilor din regiunea Odesa a fost revista 
„Concordia“, editată cu sprijinul comunităţii româneşti din Bucovina. Finanţată de 
autoritățile ucrainene prin programul de sprijinire a minorităţilor naţionale, revista 
Concordia a dispărut deoarece redactorii ei nu au vrut să o editeze în „limba 
moldovenească“. Revistei Concordia i s-a micşorat treptat finanţarea acordată de 
Departamentul pentru Minorităţi din cadrul Ministerului Justiţiei de la Kiev: de la 12 
pagini cu un tiraj de 15.000 de exemplare, în urma unor reduceri consecutive a 
bugetului, revista Concordia a ajuns la 4 pagini şi un tiraj de 1.500 de exemplare. 
Revistei Concordia i-a fost retrasă în cursul anului 2009 finanţarea deoarece a refuzat 
să apară în limba moldovenească - ceea ce confirmă intenţiile autorităţilor ucrainene 
de deznaționalizare a românilor din regiunea Odesa. 

În regiunea Odesa activează mai multe asociaţii ale românilor, însă toate se 
confruntă cu ostilitatea autorităților ucrainene. „Asociaţia Naţional-Culturală Basarabia“ 
din regiunea Odesa a intenţionat să înființeze un Centru Regional Odesa pentru 
Cultura Românească. Demersurile pentru înființarea acestui centru au fost demarate 
încă din anul 2005 însă până în prezent Comisia Permanentă în domeniile legalității, 
ordinii juridice, drepturilor cetăţenilor şi relațiilor internaționale a Consiliului Regional 


Odesa a respins cererea înaintată de conducătorii ansamblului în colaborare cu 

reprezentanţii Uniunii Interregionale Comunitatea Românească din Ucraina, constatând 
ca fiind inutilă înfiinţarea unui centru cultural al românilor din sudul Basarabiei. 

Prin Tratatul încheiat între România şi Ucraina în 1997, a fost constituită o 
comisie mixtă interguvernamentală de cooperare pe problemele minorităţilor care ar 
trebui să se întrunească anual, însă din 1998 până în 2008 au avut loc doar cinci 
reuniuni ale acestei comisii. În anul 2008 s-a luat decizia activării acestei comisii şi 
a realizării unei monitorizări. Primul pas a fost făcut în anul 2009: echipa de 
monitorizare din partea României a sosit în regiunea Odesa şi monitorizarea s-a 
terminat în doar câteva ore. Oficialii ucraineni au susținut în permanență că în 
regiune se vorbeşte „limba moldovenească“ şi au cerut localnicilor să nu cumva să 
spună că vorbesc româneşte. Drept urmare întregul proces de monitorizare a fost 
blocat. 

Fostul preşedintele Ucrainei Viktor Iuşcenko recunoștea oficial pe 23 octombrie 
2009 că situaţia respectării drepturilor minorităţilor naționale nu este cea mai bună. 
Astfel, preşedintele luşcenko s-a declarat îngrijorat de situaţia asigurării necesităților 
cultural-educaționale ale minorităţilor naționale din Ucraina, într-o scrisoare adresată 
premierului lulia Timoşenko, scrisoare care a fost publicată pe pagina electronică a 
Preşedinţiei Ucrainei. „Provoacă îngrijorare profundă situaţia asigurării necesităţilor 
cultural-educaționale ale minorităţilor naționale din Ucraina, ceea ce este demonstrat 
de numărul mare de scrisori pe care le primesc de la cetățeni şi de la societatea 
civilă. Cheltuielile bugetare, prevăzute în acest an pentru susţinerea etniilor din 
Ucraina de către Ministerul Culturii şi Turismului al Ucrainei şi de Comitetul de Stat 
pentru Minorităţi şi Religii al Ucrainei, au fost reduse de zece ori în comparaţie cu 
anii precedenţi. În aceste conditii, nici mijloacele prevăzute nu sunt alocate integral“ 
- susține luşcenko în scrisoarea adresată premierului Timoşenko. Şeful statului 
ucrainean se declara convins că politica de stat în domeniul relaţiilor interetnice nu 


trebuie să fie afectată de situaţia financiar-economică dificilă şi a apreciat că instituțiile 

de stat trebuie să aibă posibilităţi reale de a reacționa la provocările privind 
prevenirea conflictelor etno-politice. 

Relaţia dintre România și Ucraina în cursul anului 2009 a fost una dificilă, ceea 
ce a afectat şi situația comunităţii româneşti din Ucraina. În luna februarie 2009, 
Curtea Internaţională de Justiţie de la Haga a hotărât în favoarea României în cadrul 
procesului privind delimitarea zonelor economice din Marea Neagră, ceea ce a 
provocat o serie de articole anti-românești în presa ucraineană. Un alt eveniment s- 
a petrecut în luna martie 2009, când în urma unui scandal de spionaj au fost expulzați 
doi diplomaţi de la Ambasada Ucrainei din România, în replică fiind expulzați doi 
diplomaţi români de la Consulatul din Cernăuţi. 

Pe 7 mai 2009 Boris Tarasiuk, fost ministru de Externe al Ucrainei, în prezent 
preşedinte al Comisiei pentru Integrare Europeană de la Kiev s-a aflat într-o vizită 
la Bucureşti, prilej cu care a lansat o serie de acuzaţii la adresa României în ceea 
ce priveşte respectarea drepturilor minorităţilor. „Datele pe care le cunosc eu sunt 
în favoarea Ucrainei, nu a României. Dacă cineva doreşte să dovedescă contrariul, 
să prezinte fapte. Fapt este însă că există un singur liceu ucrainean în România şi 
92 de şcoli de limbă română în Ucraina, cu mai mult de 22.000 de copii învățând 
în română, în timp ce numai 260 de elevi învaţă în ucraineană în România. Românii 
din Ucraina se bucură şi de biblioteci, ansambluri folclorice, de radio în limba română 
şi alte astfel de facilități de care ucrainenii din România nu se bucură. Există numai 
de două ori şi jumătate mai mulţi români în Ucraina decât ucraineni în România, 
dar acest raport este incomparabil cu cele 92 de şcoli româneşti fată de un singur 
liceu ucrainean“, a argumentat Boris Tarasiuk. Informaţiile prezentate de oficialul 
ucrainean la Bucureşti au fost contrazise în totalitate prin ceea ce am găsit în 
regiunea Odesa. Scolile româneşti sunt pe cale de dispariţie, bibliotecile conţin doar 
cărți în limba rusă sau ucraineană, iar ansamblurile folclorice ale românilor își 


desfăşoară activitatea în clădiri care stau să se surpe. 

Manifestările anti-românesști din Ucraina sunt extrem de frecvente în mass-media 
şi pot fi găsite inclusiv la cel mai înalt nivel politic. Astfel, în luna aprilie 2009 la o 
reuniune pe tema agriculturii, preşedintele ucrainean Viktor luşcenko la apostrofat 
pe un subaltern stângaci cu apelativul „Măi, moldovene!“, căruia i-a dat un evident 
sens peiorativ. Imaginile video prezentate la postul de televiziune STB îl arată pe 
luşcenko cerându-i cuiva să regleze o imagine proiectată pe un ecran. În loc să 
reducă imaginea, cineva din stafful tehnic a mutat ecranul, ceea ce la făcut pe 
preşedinte să-l apostrofeze: „Măi, moldovene!“. Ataşarea unui sens negativ unei 
denumiri a poporului român nu a rămas nesancționată la nivel internaţional: la 
summitul de la Praga al Parteneriatului Estic, preşedintele Comisiei împotriva 
rasismului şi intoleranței a Consiliului Europei, Eva Smith Asmussen, a calificat 
cuvintele preşedintelui ucrainean drept jignitoare. „Cred că politicienii trebuie să fie 
extrem de atenţi în declaraţiile pe care le fac. Este un lucru inadmisibil nu doar 
pentru un şef de stat, ci pentru orice cetăţean chiar şi în viaţa de zi cu zi. lar în 
ceea ce-l priveşte pe un preşedinte, acesta trebuie să calculeze întotdeauna 
consecințele pe care le poate genera o anumită frază. Şi bineînţeles că asemenea 
expresii nu fac bine imaginii unui şef de stat, sunt jignitoare“, a declarat Eva Smith 
Asmussen. Ulterior, preşedintele ucrainean a calificat incidentul drept o glumă 
nereușită. 

În replică la declararea persona non grata în România a doi diplomaţi ucraineni 
implicați într-o afacere de spionaj şi retraşi de la posturile lor din Ambasada Ucrainei 
la București, autorităţile ucrainene au decis să expulzeze doi diplomați români - 
ataşatul militar colonel Radu Filip şi secretarul Consulatului general al României din 
Cernăuţi, Iustinian Focşa - motivându-și hotărârea prin faptul că aceștia ar fi comis 
„acțiuni de natură să prejudicieze securitatea Ucrainei“, după cum informa pe 6 martie 
publicația online Ukrainskaia Pravda, citând o sursă apropiată de Ministerul Afacerilor 


Externe ucrainean. Diplomaţii români ar fi „depus eforturi vizând diseminarea 

sentimentelor unioniste şi separatiste în mediul vorbitor de limbă română din 
Ucraina“ susținea sursa ziarului Ukrainskaia Pravda. 

Aceeaşi sursă apropiată cercurilor diplomatice de la Kiev a afirmat că România 
a înregistrat la Parlamentul European un proiect de rezoluţie care să asigure dreptul 
persoanelor care fac parte din minoritatea română să studieze în limba română în 
Ucraina. „În regiunile din sud-vestul Ucrainei, oficialii de la Bucureşti - prin 
intermediul instituţiilor consulare şi al organizaţiilor neguvernamentale şi publice - 
formează în mod activ o gândire publică proromânească şi sentimente separatiste.“ - 
conform interpretării date de sursa diplomatică a ziarului Ukrainskaia Pravda acţiunile 
de sprijinire a comunităţii românești de către diplomaţii români normale în orice țară 
semnatară a Convenţiei cadru pentru Protecţia Minorităţilor constituie o ameninţare 
la adresa statului ucrainean. 

În ciuda faptului că nu există nici un fel de pretenţii teritoriale din partea 
României fată de Ucraina, totuşi presa ucraineană continuă să agite pericolul unei 
eventuale agresiuni româneşti. Acest pericol este evocat de mass-media de la Kiev 
ori de câte ori este adus în discuţie subiectul respectării drepturilor minorității 
româneşti din Ucraina, ceea ce este de natură să inducă în cadrul opiniei publice 
ucrainene o atitudine negativă fată de minoritatea română. 

Libertatea religioasă a minorității române din Ucraina şi modul în care este 
respectată de autorităţile ucrainene poate fi văzută din cele întâmplate cu parohia din 
satul Hagi Curda. Biserica din acest sat a fost demolată în perioada sovietică şi abia 
în 1995, după mari eforturi, s-a reuşit reînființarea parohiei din localitate sub 
oblăduirea Mitropoliei Basarabiei, afiliată Patriarhiei Române. Epitrop este Vasile 
Iordăchescu, iar preot a fost numit pr. Anatol Cristea. Autorităţile ucrainene n-au 
recunoscut parohia pe motiv că Mitropolia Basarabiei nu era autorizată de guvernul 
Republicii Moldova. La 26 martie 2003, Administraţia regională de Stat din Odesa a 


recunoscut singura parohie românească din Ucraina. In urma amenințărilor la adresa 

familiei sale, preotul Anatol Cristea a plecat din sat în 2005, în locul său fiind numit 
preotul Nicolae Asargiu. La sfârşitul anului 2005, preotul Nicolae Asargiu a fost 
expulzat din Ucraina, în locul lui sosind Anatolie Curtev. De-a lungul timpului, 
biserica a fost vandalizată de mai multe ori, iar enoriașii maltrataţi: 17 iunie 2003 - 
enoriaşii bisericii au fost bătuţi, 21 iulie 2003 - preotul a fost legat de o maşină şi 
amenintat că va fi târât până va muri, 6 iulie 2004 - uşa bisericii a fost spartă, 
mobilierul a fost distrus, icoanele şi podeaua au fost stropite cu motorină, iar maşina 
părintelui Cristea incendiată, 9 mai 2005 - li s-a interzis enoriaşilor să intre în cimitir, 
iar preotul a fost bătut, 9 aprilie 2006 - preotul a fost bătut de mai multe persoane 
neidentificate în gara din oraşul Ismail, mai 2006 - înaintea slujbei de Înviere, nişte 
indivizi necunoscuţi au pătruns în biserica şi au împrăștiat gaze lacrimogene, 
alungându-i astfel pe enoriașii din parohie, 18 iunie 2006 - casa părintelui Curtev a 
fost atacată de trei indivizi mascaţi, i s-au spart geamurile, indivizii amenințând că o 
vor incendia. Pentru nici una dintre toate aceste agresiuni nu au fost identificați sau 
unei biserici supuse Patriarhiei de la Bucureşti în care să se slujească în limba 
română va fi astfel influenţată de evenimentele de la Hagi Curda. 

În conformitate cu prevederile Constituţiei sale, Ucraina este un stat democratic 
de drept (art.l), în care statul contribuie la consolidarea şi dezvoltarea naţiunii 
ucrainene, precum şi la dezvoltarea specificului etnic, cultural, a limbii şi religiilor 
tuturor popoarelor şi minorităţilor naţionale autohtone (art. 11). În Ucraina folosirea 
limbilor materne ale minorităţilor naţionale este garantată de Constituţie şi este 
prevăzută în legi speciale, prin care se garantează dezvoltarea liberă, folosirea şi 
apărarea limbilor tuturor minorităţilor naţionale din Ucraina (art. 10). După admiterea 
Ucrainei în Consiliul Europei, statul ucrainean şi-a asumat angajamentul de a semna 
şi a ratifica Convenţia-cadru cu privire la protecţia minorităților naționale precum şi 


Carta europeană a limbilor regionale şi minoritare. 

Art. 53 al Constituţiei Ucrainei garantează cetăţenilor care aparțin minorităților 
naționale dreptul la învăţământ în limba maternă sau la studierea limbii materne în 
şcolile de stat şi comunale sau prin intermediul societăţilor naţional-culturale. În 
acelaşi timp, p. 3 al art. 119 al Constituţiei Ucrainei prevede că administratiile locale 
de stat asigură: îndeplinirea programelor de stat şi regionale de dezvoltare social- 
economică şi culturală, programul de protecţie a mediului înconjurător, iar în locurile 
populate compact de popoarele şi minoritățile băştinaşe - şi a programelor de 
dezvoltare cultural-naţională a lor. Acest lucru este confirmat direct sau indirect de 
către Constituţia Ucrainei, Declaraţia drepturilor minorităţilor naţionale din Ucraina, 
Legile cu privire la limbile minorităţilor naţionale din Ucraina, Concluzia nr. 190 
(1995) referitor la admiterea Ucrainei în Consiliul Europei, Recomandarea Adunării 
Parlamentare a CE nr. 1201 (1993), Convenţia-cadru cu privire la protecția 
minorităților naţionale, Carta europeană a limbilor regionale şi minoritare, precum şi 
art. 13 al Tratatului de bază între Ucraina şi România. Toate acestea acordă românilor 
din Ucraina dreptul să studieze în limba maternă, inclusiv la nivel universitar. 

Din punct de vedere legislativ totul arată minunat. Însă istoria ultimilor 60 de 
ani arată o tendință cât se poate de clară de eliminare totală a învățământului în 
limba română în regiunea Odesa. În anul 1944, după preluarea acestui teritoriu de 
către Uniunea Sovietică, în regiune existau 62 de școli cu predare în limba română. 
În anul 1991, data la care Ucraina a devenit independentă, mai existau doar 21 de 
şcoli cu predare integrală sau parţială în limba română. Acestea erau împărțite astfel: 
în 16 şcoli cursurile erau predate integral în română, două şcoli aveau cursurile mixte 
româno-ruse și restul de trei şcoli aveau ca obiect de studiu facultativ limba şi 
literatura română. În anul 1996, când a fost adoptată Constituţia Ucrainei, din cele 
21 de şcoli doar 13 mai erau cu predare integrală în limba română, 4 şcoli erau 
deja şcoli mixte şi 4 cu studierea limbii şi literaturii ca obiect facultativ, acesta fiind 


limitat la o singură oră pe săptămână, chiar mai putin decât pentru limbile străine. 

În anul 2002, din cele 21 de şcoli în care se preda limba română au mai 
rămas doar 18: în nouă şcoli se preda integral în limba română (174 de clase), restul 
de nouă şcoli având predare mixtă, româno-rusă sau româno-ucraineană. În anul 2006 
în regiunea Odesa mai funcționau doar 8 şcoli cu predare integrală în limba română, 
restul de 10 şcoli mixte având şi clase româneşti (numite moldoveneşti). Situaţia s-a 
schimbat din nou în anul 2008: au mai rămas doar 6 şcoli cu predare integrală în 
limba maternă, crescând în schimb numărul şcolilor cu predare mixtă la 12. De la 
cele 62 de şcoli cu predare în limba română de la începutul perioadei sovietice s-a 
ajuns la doar 6 şcoli în 60 de ani. De la independenţa Ucrainei, din anul 1991, din 
cele 16 şcoli cu predare integrală în limba română s-a ajuns la 6 şcoli. Tot în 
perioada guvernării ucrainene pe baza unei Constituţii şi a unei legislații care permite 
învățământul în limba maternă, şcolile cu predare mixtă au cunoscut o evoluţie 
interesantă: în anul 1991 erau în număr de cinci, în 1996 au scăzut la patru (una 
dintre ele renunțând la clasele în limba română), în anul 2002 numărul lor a crescut 
la nouă (reducându-se numărul şcolilor cu predare exclusivă în limba română), în 
anul 2006 numărul lor a crescut din nou la 10, urmând o nouă creștere a numărului 
lor la 12 în anul 2008. 

Urmărind aceste cifre şi modificarea lor în decursul a aproape 20 de ani de 
la independenţa Ucrainei ni se dezvăluie strategia autorităţilor ucrainene cu privire 
la învățământul în limba română din regiunea Odesa: transformarea şcolilor românești 
în şcoli mixte într-o primă fază, urmând transformarea lor în școli cu predare exlusivă 
în limba rusă sau ucraineană, limba română devenind obiect de studiu facultativ. 
Legislaţia ucraineană cu privire la protejarea dreptului minorităţilor naţionale de a 
învăța în limba maternă se dovedeşte a fi o grămadă de hârtii fără nici o importanţă: 
numărul școlilor cu predare în limba română scade de la an la an. Rezultatele acestei 
atitudini sunt absolut distrugătoare pentru minoritatea românească din Ucraina, în 


conformitate cu rezultatele ultimului recensământ din decembrie 2001 mediile 

persoanelor cu studii superioare din această ţară erau următoarele: 10,5 la sută din 
ucraineni, 10,81% polonezi, 8,92% bulgari. Prin comparaţie, în regiunea Odesa doar 
3,87% dintre persoanele de etnie română aveau studii superioare. Dacă în perioada 
sovietică intelectualii români au fost executaţi sau deportaţi, Ucraina aplică în prezent 
o strategie perfidă de blocare a accesului la educaţie pentru minoritatea românească, 
lipsind această comunitate de lideri politici şi intelectuali. 

Limitarea dreptului la educaţie în limba maternă nu se face doar prin 
diminuarea numărului școlilor în care se predă în limba română, ci şi prin măsuri 
administrative care reduc numărul orelor şi cel al obiectelor de studiu care pot fi 
predate în limba română. Astfel, în cursul anului 2008 Ministerul învățământului de 
la Kiev a emis Dispoziţia nr. 461 din 26 mai 2008 cu privire la întărirea programului 
pentru îmbunătățirea studierii limbii ucrainene în şcolile de cultură generală cu 
predare în limba minorităților naționale pe anii 2008-2011 şi a Ordinului cu numărul 
496 din 3 iunie 2008 cu privire la confirmarea Instrucțiunii pentru completarea 
jurnalelor de clasă pentru clasele 5-11 ale instituţiilor de învățământ. Inovaţiile acestor 
reglementări constau în următoarele: de la 1 septembrie 2008 a fost mărit numărul 
de ore la studierea limbii ucrainene ceea ce duce la reducere numărului de ore cu 
predare în limba română; în clasele a 10-a din școlile cu predare în limba română 
se introduce studierea istoriei Ucrainei şi matematicii în limba ucraineană; în clasele 
de a 5-a se va introduce predarea în două limbi a Istoriei Ucrainei, iar din anii viitori 
şi predarea geografiei, matematicii, educatiei fizice. 

Reprezentanţii Uniunii Interregionale Comunitatea românilor din Ucraina Vasile 
Tărâţeanu şi Aurica Bojescu au sintetizat în iunie 2008 mijloacele folosite de guvernul 
Ucrainei pentru reducerea numărului școlilor şi orelor cu predare în limba română: 

- deschiderea claselor ucrainene în şcolile cu predare în limba română cu 
scopul desființării acestora din interior 


- numirea în fruntea şcolilor cu predare în limba română a unor directori care 

nu cunosc limba maternă a copiilor pe care îi instruiesc; 

-predarea forţată a unor obiecte din programul şcolar („Geografia Ucrainei“, 
„Istoria Ucrainei“, „Educaţia fizică“, „Educaţia patriotică“, „Ucrainologia“) în limba 
ucraineană, duce la îngustarea sferei de funcționare a limbii materne în şcoli; 

- introducerea cursului integrat „Literatura română-literatura universală“, lucru 
ce nu s-a întâmplat şi în şcolile ucrainene, în urma căruia s-a redus considerabil 
volumul de predare a literaturii naţionale cu zeci de ore pe săptămână (în şcolile 
ucrainene literatura universală se predă aparte de literatura ucraineană); 

- menţinerea lipsei de manuale în limba română la diverse obiecte pentru a 
forța trecerea predării obiectelor („Istoria Ucrainei“, „Geografia Ucrainei“, 
„Ucrainologia“, etc) în limba ucraineană; 

- editarea de manuale cu un nivel didactic şi ştiinţific redus. În unele manuale, 
cum este, de exemplu“Eu și Ucraina“, sunt omişi românii ca populație autohtonă în 
Ucraina, deşi ei reprezintă un segment important de populaţie, depăşind numeric alte 
etnii care sunt enumerate în manual; 

- în cuvântările sale, când vorbeşte despre naționalitățile conlocuitoare în 
Ucraina, chiar şi preşedintele Ucrainei, îi omite pe români, enumerându-i doar pe 
unguri, polonezi, bulgari, ruşi, tigani, evrei; 

- scrierea documentaţiei, orarelor şi jurnalelor de clasă, programelor de lucru, 
protocoalelor etc. agitația extrașcolară şi instructivă, diversele concursuri profesionale 
se desfășoară în limba ucraineană, reducându-se şi mai mult caracterul de şcoală 
națională; 

- anularea examenelor de absolvire şi de admitere la limba română în instituţiile 
de învățământ superior şi la cele medii de specialitate; 

- înlocuirea examenului de admitere la limba română cu cel de limba 
ucraineană la specialitatea: învăţător pentru clasele primare pentru şcolile cu limba 


română de predare a obiectelor; 

În ciuda apelurilor asociaţiilor româneşti din Ucraina, autorităţile de la Kiev nu 
numai că nu au revenit asupra acestor decizii, însă în cursul anului 2009 au continuat 
să restrângă dreptul de folosire a limbii române în şcoli. Astfel, în cursul anului 2009 
au fost promovate noi decizii care anulează în școlile minorităţilor naționale 
examenele de absolvire în limba maternă, acestea fiind înlocuite cu examene în limba 
ucraineană. Această măsură va anula motivaţia de a învăţa în limba maternă şi va 
duce la asimilarea rapidă a elevilor români din Ucraina. Deputatul în Parlamentul 
Ucrainei lon Popescu a declarat, că de când a devenit ministru al învățământului 
Ivan Vacarciuc a fost declanşat un proces de asimilare a minorităților naționale prin 
intermediul şcolilor. Ion Popescu a afirmat referitor la noile măsuri următoarele: „În 
primul rând, în art.24 al Constituţiei Ucrainei se spune că sunt interzise discriminări 
sau privilegii după principii de limbă, apartenenţă etnică, etc. Reeşind din aceasta, 
copiii - reprezentanţi ai minorităților naţionale, care studiază in limba maternă au 
dreptul să susțină examene şi teste atât la absolvire cât şi la intrare la facultate în 
limba în care şi-au făcut studiile. În al doilea rând, conform p.3 art.22 al Constituţiei 
Ucrainei la adoptarea noilor legi nu se permite îngustare conţinutului şi volumului 
de drepturi deja existente. De aceea nici actele normative ale instituţiilor (precum 
ordinile Ministrului învățământului) nu pot să micşoreze volumul de drepturi deja 
existente. Şi cel mai important e că Ucraina devenind un stat independent a adoptat 
Declaraţia de drepturi a naționalităților Ucrainei, în care se spune clar despre 
drepturile lingvistice a minorităților naţionale, inclusiv dreptul la învățământ în limba 
maternă. De aceea, ce intreprinde guvernul de azi în acest domeniu este îndreptat 
contra acestei Declaraţii, contra normelor constituționale şi totodată contra normelor 
internaționale şi a obligațiunilor asumate de Ucraina prin semnarea Cartei Europene 
cu privire la limbile regionale şi minoritare, Convenţiei Cadru de protecţie a 


minorităților naţionale, Recomandărilor 1201 a Consiliului Europei“. 


22 


O călătorie prin satele românești din sudul Ucrainei 


Situatia generală a învățământului în limba română din Ucraina este 
caracterizată de preşedintele Fundaţiei Casa Limbii române din Cernăuţi Vasile 
Tărâţeanu cu următoarele cuvinte: „În anii totalitarismului comunist, în scolile 
naționale, toate materiile şcolare se predau în limba maternă a elevilor, în afară de 
două obiecte: limba de stat şi limba străină. Acum, în școlile noastre, în afară de 
limba şi literatura ucraineană şi limba străină, încă vreo cinci materii sunt predate 
în limba ucraineană. Situaţia şcolilor româneşti este mai rea decât în perioada fostei 
URSS. Dacă lucrurile continuă după cum vor guvernanţii, mâine-poimâine vom studia 
şi limba română prin intermediul limbii... ucrainene. Acum, candidaţii care vor să 
devină profesori de română sau învățători la clasele primare pentru şcolile cu 
predarea materiilor în limba română, în loc să dea examen de absolvire şi de 
admitere la specialitatea aleasă, adică la limba și literatura română, sunt obligați să 
susțină examenele în limba ucraineană“. 

Metoda scoaterii limbii române din circuitul educaţional prin introducerea 
„limbii moldoveneşti“ facultative este una dintre cele mai perverse metode găsite de 
autoritățile ucrainene. Programa „limbii moldoveneşti“ din anul 2005 constituie cea 
mai bună dovadă a acestei afirmaţii. Astfel „limba moldovenească“ este predată într-un 
număr de 70 de ore anual, însă în cursul acestor 70 de ore sunt studiaţi vreme de 
20 de ore autori ruşi şi autori din literatura internațională — ceea ce elimină practic 
studierea limbii materne. 

În încheiere: situaţia învățământului în limba română în regiunea Odesa este 
una dramatică. Autorităţile ucrainene au făcut tot ce le-a stat în putinţă pentru a 
bloca desfășurarea învățământului în limba română: a fost redus numărul școlilor, a 
fost redus numărul orelor, cei care studiază în limba română nu au unde să își 
continue studiile. Urmarea acestei atitudini: deznaționalizarea comunității românești 


din regiunea Odesa. 

Reni 


Am trecut în Ucraina prin vama Galaţi - Giurgiuleşti - Reni. La Giurgiuleşti 
am fost întâmpinați de un tun cu ţeava îndreptată spre România şi inscripția „Nimeni 
nu-i uitat. Nimic nu se uită“. Operă a regimului comunist din Republica Moldova, 
fără îndoială. Dacă ar fi fost ridicat în perioada sovietică cu siguranță nu ar fi purtat 
o inscripție în limba română, mai degrabă ar fi fost în limba rusă. Oricum, extrem 
de interesantă mutația aceasta de la sovietici la noii comuniști a monumentelor 
militare care ameninţă Occidentul. Toate republicile foste sovietice sunt pline de 
tunuri şi tancuri cu tevile îndreptate spre inamic, spre Occident adică. Cătălin nu 
mai văzuse aşa ceva, un fel de permanentă declaraţie de război împotriva valorilor 
occidentale. Vama ucraineană o trecem după ceva discuţii. Vameşii ucraineni sunt 
mai degrabă interesați de maşina noastră, cât de nouă este, ce serie de şasiu are. 
Aflu chiar că că seria de şasiu este trecută în două locuri la maşina mea. Mai târziu 
aveam să aflăm că în Ucraina înfloreşte comerțul cu mașini furate, aşa că sunt foarte 


stricte controalele de la graniţă. 


Tunul ațintit spre România 

A doua chestiune: trebuie să declarăm unde mergem şi unde o să dormim. 
Dăm o adresă din Odesa şi ieşim din vamă. Cătălin este foarte surprins de interdicţia 
de a introduce cărti în limba română în Ucraina, aşa cum ne avertizase pagina 
electronică a Ministerului Afacerilor Externe de la Bucureşti. Era curios ce s-ar fi 
întâmplat dacă vameşii ucraineni ne verificau bagajele şi găseau în geanta lui un 
volum de Octavian Paler: ne-ar fi oprit să intrăm în Ucraina? Ne-ar fi obligat să 
aruncăm cartea? De fapt problema este de altă natură: Guvernul Ucrainei încearcă 
să controleze informaţia publică, mai ales pe chestiuni sensibile cum este cea a 
minorităților naţionale. Orice carte care ar susține că în regiunea Odesa trăiesc 
români care vorbesc limba română trebuie oprită la graniţă. La Ministerul ucrainean 
de Externe există o comisie care verifică importurile de cărţi şi modul în care acestea 
se conformează teoriilor ucrainene cu privire la etniile locuitoare. Cu alte cuvinte: 
cenzură! Libertatea cuvântului, libertatea circulaţiei ideilor, toate sunt vorbe în vânt, 
există în legi, dar nu sunt aplicate. 

După ce ieşim din vamă parcurgem cei câțiva kilometri până în oraşul Reni. 
Chiar la intrarea în localitate ne întâmpină nişte cratere incredibile în şosea, semn 
al drumurilor dificile pe care aveam să le înfruntăm. Oraşul este mic şi sărac. Cu 
doar 19.000 de locuitori, dintre care jumătate sunt români, oraşul Reni suferă în mod 
vizibil din cauza permanentei crize economice de la disoluția Uniunii Sovietice. 

Oraşul Reni a fost martorul unui eveniment mai puţin obișnuit în noaptea de 
28 spre 29 iunie 2010: statuia lui Lenin din parcul central a fost distrusă de persoane 
necunoscute. Statuia lui Lenin a fost legată cu odgoane şi doborâtă, iar pe soclu au 
mai rămas doar picioarele. Deşi se afla la doar o sută de metri de comisariatul 
raional de poliție din Reni, monumentul nu a putut fi salvat de forțele de ordine. 
Concluzia a venit rapid de la Kiev: de vină pentru distrugerea monumentului lui 
Lenin din oraşul Reni sunt „naționaliștii moldo-români“. Deputatul Evgheni Tarkov de 


la Kiev a declarat în presa locală că „dacă aceste persoane nu se vor autodenunţa, 

îi vom descoperi şi vom proceda cu ei aşa cum știm noi“. Declaraţie interesantă din 
partea unui parlamentar care face apel la măsuri extrajudiciare împotriva 
„naţionaliştilor moldo-români“. Un fel de instigare la ură interetnică, dar aşa ceva 
constituie o chestiune curentă în regiunea Odesa, unde românii sunt întotdeauna de 
vină. De la localnicii din Reni aveam să aflăm că monumentul a fost dărâmat de 
nişte ruşi beti, care s-au gândit să facă o glumă publică după un chef monstru. 
Poliţia care anchetează dărâmarea lui Lenin de la Reni știe foarte bine cine a făcut 
acest gest, însă preferă să nu ducă la bun sfârşit ancheta. Dacă ar fi sanctionati 
adevărații făptaşi nu ar mai putea fi posibilă întreţinerea zvonurilor despre 
„naţionaliştii moldo-români“. 

În fata catedralei din Reni aveam să descoperim un prim semn al existenţei 
românilor: monumentul eroilor din Primul Război Mondial. Este singurul loc public 
din acest oraş unde se scrie în limba română, deşi proporția etnicilor români şi legile 
ucrainene ar permite existența inscriptiilor publice bilingve. Însă așa ceva este de 
neimaginat în regiunea Odesa, unde orice urmă românească trebuie ascunsă sau 


distrusă. 


Frecăţei - Limanskoe 


Satul Limanskoe este următoarea noastră destinaţie. Pe numele său românesc 
Frecăţei, satul se găseşte pe malul laculul Cahul, la aproximativ paisprezece kilometri 
de oraşul Reni. Ca de obicei, suntem avertizați că drumul spre Frecăţei este prost 
şi să avem grijă la gropi. Totodată mai aflăm ceva interesant: drumul spre Frecăţei 
este cel păstrat din perioada interbelică - de pe „vremea românilor“. După ce ieşim 
din Anadol dăm de drumul de pe „vremea românilor“ o şosea cu piatră cubică într-o 
stare excelentă la aproape un secol de la construirea ei. Peticită ici şi colo cu asfalt 


modern, şoseaua pietruită ne poartă peste nişte dealuri line până la intrarea în sat, 

unde un stâlp de beton din perioada sovietică ne informează că am ajuns în 
Limanskoe. Limanskoe-Limanske, hărțile şi indicatoarele nu sunt consecvente, oamenii 
pronunţă fiecare cum crede mai bine, în orice caz satul a purtat numele de Frecăţei 
până în anul 1947, când puterea sovietică şi-a început opera de transformare a 


regiunii. 


Soseaua „de pe vremea românilor“ spre Frecăţei 


Un sat prăfuit, cu multe case de pământ sărăcăcioase însă bine întreţinute, 
zugrăvite proaspăt în veşnicul albastru cu care sunt vopsite casele din această 
regiune. În Frecăţei există două şcoli: cea veche, construită în anii ‘60 şi cea nouă, 
dată în folosință în anul 2002. Școala este închisă, nu am putut să vedem cum arată 
pe dinăuntru, însă pe dinafară nu există nici o inscripţie în româneşte, doar în 
ucraineană. La şcoala din Frecăţei învaţă aproximativ 400 de elevi împărțiți în 20 de 


clase. În anul 2007 erau înregistrate 16 clase cu predare în limba maternă şi 4 clase 

cu predare în limba rusă. Între timp situaţia s-a schimbat: pentru fiecare an de studiu 
există câte o clasă cu predare în limba maternă şi una cu predare în limba rusă. 
Presiunile guvernamentale din ultimii ani au dat rezultate: numărul claselor cu 
predare în limba română a scăzut dramatic în doar câţiva ani. Începând cu anul 2000 
a fost introdusă prin ordin ministerial în toate şcolile obligatoriu limba ucraineană, 
din 2008 numărul orelor predate în această limbă a crescut exponențial. Un alt ordin 
ministerial a interzis examenul de admitere la facultate în limba maternă. Toate aceste 
măsuri au descurajat părinții şi elevii să mai ceară clase cu predare în limba maternă. 
La ce facultate poti să intri dacă nu poti susține examenul de admitere în limba 
română? 

Oamenii din sat aproape că îşi amintesc cu nostalgie de perioada sovietică din 
punctul de vedere al limbii române: sovieticii nu desfiinţau clasele de limbă maternă 
în ritmul în care o fac ucrainienii şi în plus cine dorea să studieze în limba română 
putea să facă acest lucru la Chişinău. Acum a mai rămas în regiune doar facultatea 
de limbi străine de la Izmail... Bineînţeles, există şi posibilitatea urmării unei facultăţi 
în România, cu toate costurile ridicate. Însă autorităţile ucrainene au avut grijă şi de 
acest lucru: de un an de zile nu mai sunt recunoscute în Ucraina diplomele eliberate 
de instituţiile de învățământ româneşti. Părinţii din Frecăţei se plâng că limba română 
este în pericol: din ce în ce mai puţini copii vor să meargă la clasele de limbă maternă 
pentru că se tem că nu vor avea ce face cu limba română. În plus există şi o tendință 
a profesorilor de a transforma orele de limbă română în ore facultative. „Nu mai există 
interes pentru limba noastră...“ - ni se plânge un părinte. Înainte de 1992, pe vremea 
sovieticilor, românii din Frecăţei ascultau Radio România şi transcriau poeziile româneşti 
pe care le auzeau. Acum nu mai există nici un fel de interes pentru poezie la Frecăţei. 
În şcoala din sat, poetul Mihai Eminescu a fost lăsat de-o-parte. În 2010 a fost 
organizată o singură manifestare literară la Săptămâna limbilor minoritare în cinstea 


x 


poetului Grigore Vieru care a fost prezentat poet de limbă „moldovenească“. 

Întrebăm ce limbă folosesc profesorii în relaţiile cu elevii: „la careuri româna, 
pentru că ne ocărăsc“, vine răspunsul. În rest? „Mai mult rusește.“ Dar ucraineană? 
„Păi ucraineana n-o ştiu bine nici profesorii care o predau, însă sunt chemaţi în 
fiecare an la perfecţionare, doar-doar va fi impusă limba ucraineană în regiune.“ 

Mass-media în limba română este inexistentă. Cu câțiva ani în urmă mai sosea 
la Frecăței săptămânalul Concordia, editat la Cernăuţi, însă în ultima perioadă a 
dispărut aproape cu totul. Radio sau televiziune locală nu există aşa ceva! Noroc că 
sunt aproape de graniță şi pot vedea posturile românești. Li se aduce însă fără să 
fi cerut vreodată un săptămânal editat la Odessa în limba „moldovenească“ însă nu 
le este de prea mare folos. 

Dincolo de marginalizarea din ce în ce mai agresivă a limbii române în şcoală 
şi de lipsa oricăror ziare, reviste sau emisiuni de radio şi televiziune, cea mai mare 
durere a oamenilor din Frecăţei este lipsa unei biserici. Cândva a existat o biserică 
veche, mare şi frumoasă, construită în anul 1878. Însă a fost dinamitată în 1980, 
sub pretext că este o clădire veche. Au venit soldaţi de la o unitate militară din 
Reni, au pus dinamită şi au explodat-o... povestea este simplă, dar dureroasă. Ca în 
orice sat românesc, biserica se găsea în centrul satului, lângă şcoală. Acum a rămas 
din biserică doar o mică troiță, ascunsă după nişte tufe în spatele şcolii. Pe troiță a 
fost redată silueta vechii biserici. Satul Frecăţei a fost martor la o încercare de 
refacere a bisericii în 1996. Preotul Nicolae Asargiu, originar din satul vecin Anadol, 
a ales să se supună Mitropoliei Basarabiei de la Chişinău, la rândul ei supuse 
Patriarhiei de la Bucureşti. Reacţia autorităţilor ucrainene a fost rapidă şi dură: a fost 
adus în sat un preot rus care ţine de Patriarhia Moscovei, iar preotul Asargiu a fost 
silit să părăsească satul. În prezent slujbele se țin în casa parohială construită de 
Nicolae Asargiu, de către un preot rus din orașul Reni care vorbeşte o română 


aproximativă. 

Troiţa din Frecăţei pe locul fostei biserici 

În sat românii sunt majoritari, aşa ni se spune - „ruşii aveau blocurile şi 
magazinele lor la calea ferată, nu se amestecau cu noi, cei care au venit la noi au 
învățat limba noastră“. Activitatea principală în Frecăţei a fost calea ferată, erau foarte 
multi feroviari care trebuiau să aibă grijă de foarte multe transporturi care veneau 
din România. După căderea Uniunii Sovietice au încetat şi exporturile din România 
şi calea ferată nu a mai avut foarte mult de lucru, aşa că oamenii au fost dați afară. 
Pământurile satului au fost privatizate şi s-a făcut o asociaţie care a fost preluată de 
ucraineni din Odessa, ei lucrează pământurile şi dau locuitorilor din Frecăţei câte o 
tonă de grâu pentru 3-4 hectare. Nu este sub nici o formă de ajuns. În sat a mai 
existat o grădiniță a asociaţiei agricole unde se preda în limba română însă asociaţia 
agricolă a fost desfiinţată şi a dispărut şi grădinița. Frecăţei este un sat trist: nimic 
nu funcționează, nimeni nu este mulțumit. Pentru multi copii români singura speranță 


este să plece la studii în România. Însă nu prea au de gând să se întoarcă acasă... 


Cartal - Orlovka: 
Viermi de mătase pe chipurile Sfinţilor 


Cartal, sau Orlovka, după cum iau spus sovieticii. Este un sat nu foarte mare 
aşezat chiar pe drumul care lega Reni de Odesa, la nici jumătate de oră de mers 
cu maşina. Ajungi numai dacă ţi-a spus cineva unde e locul, pentru că dacă mergi 
dinspre Reni spre Odesa nu există nici un indicator, nici în română, nici în 
ucraineană. Cartal este celebru printre satele locuite de românii din Ucraina prin 
faptul că oamenii de aici se încăpăţânează să țină Crăciunul pe stil nou. Adică pe 
25 decembrie. Cu toate că slujba este făcută după calendarul bisericii ruse, iar 
Naşterea Mântuitorului pică în ianuarie. Pe 25 decembrie sătenii se adună pe platoul 
din fata bisericii. Cântă colinde românești şi sărbătoresc odată cu toată biserica 


creştină apuseană naşterea Pruncului Sfânt. 

Oamenii nu au parte de biserică, pentru că părintele Gheorghe e tare supărat 
pe enoriaşi şi caută să-i aducă la „calea cea dreaptă“, adică la sărbătorirea Crăciunului 
pe stil vechi, în ianuarie. „Ce sărăbătoare este aceea care nu este întărită de slujbă?“, 
ne spune, un pic supărat pe noi, părintele Gheorghe, de fel din Basarabia. Am spus 
supărat pe noi pentru că suntem români. Şi de ce să fie supărat? Pentru că românii 
au luat cu ei, în opinia părintelui Gheorghe, documentele care vorbeau despre istoria 
bisericii din sat. „Au luat toatele actele când au plecat, atunci, în 41, nu ştiu să vă 
spun nimic despre istoria ei, despre momentul în care a fost ridicată sau cine a făcut- 
o. Cred că găsiţi mai multe la Bucureşti, sau la Galaţi. Aici, noi nu şti nimic“. Cam 
asta a fost conversaţia cu părintele Gheorghe care vorbea foarte bine limba română, 
dar era stânjenit de prezența noastră. Şi deşi a venit de acasă într-un suflet să vadă 
cu ce treburi prin sat, s-a grăbit să se despartă de noi cât mai repede. Biserica din 
Cartal se afla în plină reconstrucție. Sovieticii au închis-o, după moda vremii, atunci 
când au inaugurat Casa de cultură. Omul de tip nou, comunistul, nu trebuia să aibă 


în nici un fel de-a face cu Biserica, el trebuia educat în spirit nou, după manuale roşii. 


Pictura mâncată de vreme a bisericii din Cartal 


32 


O călătorie prin satele românești din sudul Ucrainei 


Totuşi, Cartal a avut noroc. Biserica n-a fost fărâmată cu buldozerul şi nici n-a 
fost aruncată în aer. Clasa muncitoare sovietică a hotărât s-o treacă în patrimoniul 
colhozului. Astfel că, un timp, pentru că era încăpătoare, a fost folosită ca depozit 
de grâne. Apoi, a capătat o altă destinaţie, mai nobilă. Fiind spațioasă şi răcoroasă, 
biserica a fost transformată într-un imens incubator pentru viermii de mătase. Copii 
se ocupau, în mod special, de creşterea viermilor sub atenta îndrumare a unui tovarăş 
cadru didactic. Şi astfel, sfinții de pe pereţii bisericii au fost daţi, pentru a doua oară, 
pradă viermilor. Copiii însă au putut admira frumoasele picturi cu scene biblice 
despre care nu aveau voie să întrebe, iar părinții nu aveau voie sa vorbească. De 
sus, din înaltul cupolei Domnul Iisus veghea asupra pionierilor care contribuiau zilnic 
la producţia de mătase a Republicii Sovietice. Însă, micuţii, vedeau în fiecare zi şi 
altceva. Inscripția de brâul cupolei pe care scria, în româneşte: „PACE VOUĂ. 
FERITI-VĂ DE DESFRÂNARE ȘI DE NEDREPTATE“. Trebuie că le-a fost tare greu 
părinților să le explice celor mici cum stă treaba cu desfrânarea şi cu nedreptatea 
în epoca comunistă în care nu existau probleme care să implice conotaţii sexuale, 
iar despre nedreptate, aceasta nici nu avea cum să existe în armonioasa societate 
sovietică. Curios, cu tot mucegaiul care a mâncat pictura, biserica şi-a făcut datoria 
dincolo de voinţa conducătorilor. Totuşi, atunci când au hotărât să transforme casa 
lui Dumnezeu în hambar pentru grâne, comuniştii au dat jos clopotul care în urma 
căzăturii s-a crăpat. Preotul a încercat repararea lui, însă glasul îngerilor nu mai e 
aşa cum a fost iniţial. De remarcat, că Patriarhia Moscovei pe cât de repede s-a 
hotărât în anii '60 să desfinţeze Biserica din sat la cererea Partidului Comunist, pe 
atât de repede s-a decis să pună mâna pe bisericile din Ucriana, extinzându-şi astfel 
influnța cu bani şi preoți de etnie basarabeană educati în spiritul insuflat de Patriarhul 
Alexei al Rusiei. 

Cea mai „impozantă“ clădire este şcoala, ridicată în aşa fel de către comunişti 


încât să ascundă Biserica. O poţi ascunde, o poti transforma, dar nu o poti scoate 

din mintea şi din sufletul oamenilor. Școala este pusă pe cel mai înalt punct din 
vatra satului. Se vede chiar şi din şoseaua principală. Evident, în fata şcolii se află 
cumva mândria localităţii. Un fel de imagine emblematică a localităţii. Este vorba de 
monumentul soldatului sovietic. Înainte de destrămarea URSS avea o flacără care era 
veşnic aprinsă de la o butelie de gaz, „balon“ cum îi spun localnicii. Acum oamenii 
se îngrijesc ca monumentul să arate bine. Pe el sunt înscriși sătenii care au murit, 
sau au luptat în cel de al Doilea Război Mondial. Spre deosebire de monumentul 
sovietic, cel românesc, ridicat tot în memoria unor eroi, a sătenilor din Cartal care 
au murit în Primul Război Mondial, se află în paragină. Obeliscul mic, dar mândru, 
este amplasat în spatele bisericii. Îl vezi greu pentru că este ascuns de crengile unor 
copaci. Se vede că unii oameni îl mai îngrijesc din când în când, iar alţii au încercat 
în mai multe rânduri vandalizarea lui şi este o minune cum e a rezistat. Singurul 
text păstrat intact este cel din vârful obeliscului şi care spune „VOUĂ, EROILOR 
MORTI ÎN RĂZBOIUL 1914-1918“. În rest, plăcile de marmură sunt sparte sau 
găurite, şi, câteodată, sunt folosite pe post de afişaj pentru anunţuri scrise în 
ucraineană despre diverse evenimente din sat. Placa pe care erau trecute numele 
celor care au inaugurat monumentul a fost spartă - nu trebuia să se mai vadă 
numele lui Ion Inculeţ, președintele Sfatului țării de la Chişinău care a votat în 1918 
unirea Basarabiei cu România. 

Când am ajuns noi, școala se pregătea de inspecția raională. Adică să-şi ia 
autorizația pentru a primi elevii în noul an şcolar. Sunt cu totul opt clase. Până de 
curând toate erau în limba română. Acum mai există doar două clase în limba 
„moldovenească“. Școala este cu două niveluri, destul de mare, dar săracă. Prinde în 
fiecare an o „faţă“ doar datorită sătenilor inimoşi care revopsesc tocăria veche până 
ce stratele de vopsea se strâng aidoma afişelor publicitare de pe panourile de 
reclamă. Cândva, în holul de la intrarea în şcoală, exista un portret al lui Mihai 


Eminescu. O fotografie cu poetul nepercehe la tinereţe tesută într-un covor tip persan, 

o ipostază orginială cum numai la Chişinău se poate face. Potretul a fost mutat în 
cabinetul de limba şi literatura română, într-un colț. În locul lui Eminescu au fost 
puse ghivece cu flori. Ca să ajungă la Cabinetul de limbă română, elevii trec prin 
Cabinetul de istorie a Ucrainei. O sală de clasă aranjată, dotată cu material didactic 
nou în care pereţii sunt înțesaţi cu hatmanii ce-au domnit peste Ucraina de-a lungul 


câtorva secole de istorie. 


Placa vandalizată a monumentului românesc din Cartal 


Dacă biserica a renăscut, chiar şi sub altă formă, după 1990, nu acelaşi lucru 
se poate spune despre Casa de Cultură. Apărută în anii în care lăcaşul de cult a 
fost înschis, tocmai pentru a umple golul din suflete şi minţi cu minciunile 
ideologice comuniste, Casa de cultură reprezintă acum locul în care sătenii se adună 


pentru a urmări spectacole folclorice. Şi în Cartal, ca de altfel în aproape toate satele 


35 


Românii din Bugeac pe cale de dispariţie 


din sudul Ucrainei locuite de români, Casa de cultură a fost transformată într-o 
fortăreață în fata expansiunii noii ideologii naționaliste a statului ucrainean, evident 
în detrimentul unor drepturi fundamentale ale omului într-o Europă a secolului XXI. 
La Casa de cultură din Cartal activează un ansamblu care a căpătat notorietatea de 
„popular“, adică cu drept de a concerta în toată regiunea. Ghidul nostru, doamna 
coregrafă de la Casa de cultură a vrut neapărat să ne arate „Piatra mare“, o dovadă 
a continuității de viețuire pe aceste meleaguri. „S-au descoperit multe bucati de 
ceramică. Au venit de la Odessa, de la muzeu, şi-au săpat. Săpăturile propriu-zise 
le-au făcut oamenii din sat plătiți de studenți. Trebuie neapărat să mergeţi s-o vedeti. 
E la câţiva kilometri“, ne-a spus ghidul nostru. Aşa că ne-am suit în maşină şi-am 
apucat-o prin hârtoape spre runile cetăţii celtice Aliobrix. Am avut noroc ca nu 
plouase sau nu ne-a prins vreun ropot de vară pe acolo, că n-am mai fi ieşit. Ne-am 
avântat după ghidul nostru care mergea iute pe un scuter ridicând un nor mare de 
praf fin. Am găsit locul în care săpăturile s-au efectuat pe o surpafață de peste 100 
de metri, la o adâncime de aproape doi metri. Multe cioburi şi bucăţi de unelte de 
acum câteva mii de ani, însă, în general, ceramică comună. Pe ruinele cetăţii celtice 
Aliobrix, romanii au ridicat apoi o puternică fortăreață care domina Dunărea, peste 
fluviu aflându-se oraşul antic Noviodunum, Isaccea de azi. Am plecat de la „Piatra 
mare“, o ridicătură de pământ care domină valea pe care şerpuieşte şoseaua spre 
Odesa, lăsându-i pe sătenii din Cartal cu mândria că se trag din celți, romani și 
români şi cu lupta pe care o duc pentru ca Domnul lisus să se nască și la ei pe 


25 decembrie. 

Satul Nou - Novo Seliskoe 


Novo Seliskoe este un sat mare, aşezat la loc întins chiar pe drumul care duce 
la capitala regionala Odesa. Înainte să ajungi la drumul care leagă comunitatea de 
drumul naţional, treci magistrala de gaz care vine dinspre Rusia şi alimentează 
sud-estul Europei. În special pe bulgari şi pe turci. Ştii că te afli în acel loc, pentru 
că un indicator nevăzut prin părțile noastre te avertizează că pe o distanță de 1000 
de metri oprirea este interzisă. Pomenirea magistralei de gaz este importantă 
deoarece, cum spun sătenii, are legătură cu construcţia celei mai impunătoare şcoli 
din zona Odesa. Şi chiar din Ucraina. Novo Seliskoe este ridicat şi el după tipicul 
satelor sovietice. La intrare colohozul şi parcul de utilaje mecanizate, în centrul Dom 
Culturi, monumentele, primaria, biserica şi, un pic mai încolo, școala. Vizita ne-am 
început-o la Casa de Cultură. Am aflat localizarea ei repede, pentru că cel dintâi om 
pe care lam întâlni a înțeles şi a răspuns în română. Domnul Vasile Sandu este 
directorul Casei la puţin timp după ce aceasta a fost deschisă, adică de prin 1975, 
la câţiva ani după terminarea şcolii. Dom Kulturi a fost începută în 1960 şi a fost 
finalizată după zece ani. Are o sală impunătoare de spectacole unde acum se mai 
„demonstrează“ (susțin) doar reprezentatii artistice, în special folclorice. Sala are vreo 
650 de locuri şi funcţionează în regim de avarie din cauza bugetului redus. Ca orice 
sat în care locuiesc în majoritate moldoveni, există cel puţin un ansamblu folcloric. 
La Satul Nou funcţionează chiar şi o școală de muzică, unde nu se predă doar 
acordeonul, tambalul, vioara sau contrabasul ci şi pianul. Directorul şcolii de muzică 
este chiar domnul Sandu. După ce ne-a prezentat sala de concerte, domnul Sandu 
ne-a dus la etaj pentru a ne arăta biblioteca şi cabinetul său. Biroul directorului este, 
de fapt, o săliță de cinci pe trei metri în care se trei mese şi câteva scaune făcut 
prin anii 70, un acordeon, un seif mare și greu din metal masiv şi un televizor de 


pe vremea telecolorului. Plus alte fotografii, diplome sau cupe câştigate la diverse 

concursuri. Domnul Sandu vorbeşte cu băgare de seama, ca orice român care s-a 
declarat moldovean la recensământul efectuat de autorităţile ucrainene. Nu se vaită, 
dar spune că şi el si casa lui trăiesc din bugetul alocat de stat. După aproape 40 
de ani de muncă, domnul Sandu are o leafă de 1.200 de grivne, adică vreo 120 de 
euro. E mulțumit că sunt copii care încă doresc să înveţe instrumentele muzicale 
sau dansurile tradiționale româneşti. Se laudă cu câţiva copii care au ajuns departe, 
adică la Izmail, Chişinău sau chiar Odesa. Nu e dornic să ne dea prea multe 
amănunte, aşa că ne invită să vedem biblioteca. Cea de a doua din sat, pentru că 
prima se află la şcoala. Vedem doar cărţi în rusește sau ucraineană. La fel si presa, 
ziare sau reviste, se distribuie tot în cele două limbi. Cât priveşte numărul de cititori, 


nu se înghesuie mai mulţi de câţiva pe săpămână. 


La Satul Nou intrarea în şcoală are o placă inscripționată în română 

Îi spunem domnului Sandu că vrem să vizităm şi școala. El se mândreşte că 
în localitate există una dintre cele mai mari instituţii de învățământ sătești din 
Ucraina, dar vedem la dânsul o reținere. Ne-ar duce în şcoala, dar are o teamă. 
Aflăm că directoarea este ucraineancă, deci o promotoare a valului exapansionist de 
politică educaţională a Kievului care bântuie prin sate în ultimii ani. Ne roagă să 
spunem că suntem nişte prieteni de-ai dânsului, de la Chişinău. Moldovenii sunt 
acceptabili, românii de la Bucureşti sunt aproape interzişi. Şcoala este impunătoare, 
un local imens pe care vedem şi prima placă cu inscripție în limba română: 
„Complexul instructiv-edicativ şcoala de cultură generală de treapta III liceu Satul 
Nou“. Aici învață 620 de elevi, şi deşi majoritatea sunt declarați de etnie 
moldovenească, primează clasele cu predare în limba ucraineană, chiar dacă nici 
oamenii din sat nu știu să vorbească sau să scrie în această limbă. Aşa e moda, ni 
se spune, adică familiile de etnici moldoveni își dau copii la clase în limba ucraineana 
pentru ca aceştia să poată studia mai departe la universităţile din Izmail sau Odesa. 
Este o politică a statului ucrainean de a nu recunoaște diplomele, altele decât cele 
pentru cursurile la care nu s-a studiat în limba de stat. Suntem priviţi cu reticență 
încă de la intrarea în şcoală, dar până la urmă ni se acordă dreptul la vizită. 
Directoarea adjunctă, Andreevna, vorbeşte româneşte destul de bine şi e dornică să 
ne arate cât de bine se prezintă şcoala, chiar înainte de inspecția de la regiune, cu 
toate că nu a înghițit povestea cu prietenii de la Chişinău. Băgăm de seamă că există 
în şcoală incripții bilingve, sau chiar numai în limba română, deși trendul este ca 
limba ucraineană să înlocuiească încet, dar sigur, graiul matern. Explicaţia este 
aceeaşi ca în fiecare sat: părinţii îşi dau copiii la clase în limba de stat pentru că 
de acolo le este mai uşor să înveţe mai departe sau să-şi găsească un loc de muncă. 
Școala are o sală de sport mare, un bazin de dimensiuni sem-iolimpice şi o sală 
proprie de reprezentații. Ne descălțăm la uşă şi intrăm în sălile de clasă unde 
parchetul, deşi vechi, străluceşte pentru că este pregătit, nu atât pentru anul şcolar 


care începe peste câteva zile (1 septembrie), cât mai mult pentru inspectia regională 

care acordă, în fiecare an, fiecărei instituţii de învățământ certificatul de funcționare. 
Directoarea ne spune că şcoala are multe muzee. Şi ni-l arată pentru început pe cel 
dedicat veteranilor şi eroilor din localitate. Adică foştilor combatanți în Armata Roşie 
sovietică care a luptat în al Doilea Război Mondial sau în Afganistan, în anii '80. 
Vizităm apoi „Casa mare“, camera de zi în casele tradiționale din Basarabia. Sunt 
adunate aici obiecte tradiționale, iar copii sunt învăţaţi în acest „laborator“ despre 
obiceiurile străbunilor. Ajungem şi în camera în care este strânsă istoria școlii. 
Portrete ale foştilor directori, imagini vechi ale fostului local precum şi o fotografie 
în care sunt înfăţişate toate oficialităţile din Satul Nou la deschiderea anului școlar 
din 1935: Mihail Gheorghiu, directorul şcolii, părintele Vetu, plutonierul Teodor, 
primarul Andrei Bordea. Pe panoul șirului istoric al şcolii, care ne arată că prima 
instituție de învăţământ, a fost ridicată aici în 1879 de către Rusia ţaristă, există şi 
o comunicare trimisă în 1935 de către Revizoratul școlar Izmail către directorul 
Gheorghiu. La loc de cinste în acestă expoziţie sunt puse manualele de Limbă şi 
Literatură „moldovenească“, concepute de un biolog, V.I. Fetescu, nimeni alta decât 
soția lui Anatol Fetescu, cel mai are susținător al existenţei limbii moldovenști în 
zonă. Fost viceguvernator al Odesei, Anatol Fetescu este cel mai înspăimântător 
dușman al românilor din regiune care au curajul să-şi recunoască etnia. Presiunile 
şi manevrele politice ale puterii de la Kiev pălesc în faţa atitudinii cu care acest 
malefic personaj îi tratează pe românii care se încăpățânează să nu se declare 
moldoveni. 

Muzeul cel mai important al școlii este Clubul Danubius. Un muzeu dedicat 
existenței locuirii în raionul Reni încă de pe vremea geto-dacilor. Evident că celor 
care s-au aflat atunci pe aceste meleaguri şi urmaşilor lor români nu li se pomeneşte 
numele. Nu mică ne-a fost mirarea când am aflat de la directoarea adjunctă că 
Burebista a fost un conducător moldovean sau rus, aceeaşi etichetă punându-i-se şi 
lui Mihai Viteazul. Clubul a fost înființat de Vasile Cojocaru, un inimos profesor 


român S-a stins în 2010, dar a lăsat în urma sa o vastă colecţie de piese arheologice 

descoperite în raionul Reni cu ajutorul elevilor. Tot în acest Club au mai fost adunate 
primele obiecte care au apărut în sat de-a lungul timpului: calculator, patefon, telefon, 
radio, pick-up, pistoale şi săbii vechi, războaie de ţesut, unelte agricole. Folosesc 
pentru ca generaţiile viitoare să înțeleagă cum şi-au desfăşurat viața străbunii loc, 
care vorbeau altă limbă decât cea pe care o vor vorbi ei, şi aveau alte obiceiuri 
pentru că se trăgeau din etnii care foarte curând or să dispară în zonă, cum este 
cea română. 

Situaţia nu este mai bună, din perspectiva prezervării în acord cu drepturile şi 
libertăţile fundamentale ale omului, nici cu privire la religie. Este, de altfel, o 
caracteristică a zonei că Patriarhia de la Moscova, prin intermediul Mitropoliei de la 
Odesa, a pus mâna pe aproape toate bisericile din sate. După ce în anii sovietici a 
consimțit la dărâmare lor, Biserica Rusă s-a pus iute pe treaba şi a trimis rapid 
preoți în toate lăcaşele de cult care mai existau sau a construit altele noi, acolo unde 
acestea au fost dinamitate. În Satul Nou biserica a fost păstrată. În interior există 
inscripții în limba română cu litere chilirice. Preotul este din Republica Moldova, dar 
aparține ierarhic de Moscova. Deocamdată ţine slujbe în limba română, atâta timp 
cât Patriarhul Alexei îi va mai permite acest lucru. La biserică funcționează şi o 
şcoala de duminică care vine să o completeze pe cea muzicală de la școala. 

Pe teritoriul localităţii există trei monumente. Chiar în centru, a fost păsatrat 
obeliscul ridicat de Societatea pentru Cultul Eroilor, în 1933, în amintirea bărbaţilor 
din Satul Nou care au pierit în războiul din 1914-1918. La câţiva paşi metri mai 
încolo, peste drum de Casa de Cultură, troneză un Lenin de dimensiuni mari. Lumea 
nu se mai îngrijește să-l spoiască ca înainte de Perestroică, dar nici nu n-a avut 
curajul, ca în alte locuri, să-l dea jos de pe soclu si să-l trimită acolo unde îi este 
locul, în lada de gunoi a istoriei. Spuneam că există trei monumente. Pe cel al 
soldatului sovietic nu lam zărit, însă am aflat că la vreo cinci kilometri distanță de 
sat, chiar pe malul Dunării, este unul închinat țarului Alexandru care marchează 
trecerea Dunării de către armata imperială în 1877, în timpul războiului cu otomanii. 

Am părăsit Satul Nou cu senzația că românii de acolo se mulțumesc cu puțin. Nu-l 
dau jos pe Lenin pentru că încă nu înțeleg ce le-a făcut. Nici n-au de unde. Singurele 
surse de insirație sunt în limba rusă şi ucraineană. Prima n-ar avea de ce să-și 
ponegreasă eroul expansionist, a doua e mult prea preocupată cu propagarea politicii 
naţionaliste ucrainene în cât mai multe locuri. 

Monumentul soldatilor români din Satul Nou 

Barta - Plavni 


Am ajuns la Barta - Plavni în rusește - într- o după amiază ploioasă. În faţa 
Casei de Cultură din sat am fost întâmpinați de monumentul soldatului sovietic, 
aceeaşi statue imensă care poate fi văzută peste tot. Spre surprinderea noastră la 
doar câțiva metri de soldatul sovietic am găsit monumentul soldatului român păstrat 
într-o stare excelentă spre deosebire de celelalte monumente văzute de noi. Fără să 
fie acoperit de bălării, îngrijit şi curățat, monumentul soldaţilor români din Primul 
Război Mondial de la Barta vine să depună mărturie că în acest sat nu au existat 
doar sovietici de-a lungul istoriei. Deşi în sat trăiesc peste 2000 de oameni, 
majoritatea lor români, nu există pe nicăieri inscripții bilingve, aşa cum ar trebui în 
conformitate cu legislaţia ucraineană. Însă în școală toate cursurile sunt tinute în 
limba română pentru cei 240 de elevi. Au existat încercări pentru trecerea şcolii la 
limba ucraineană, însă locuitorii satului s-au opus dorind să-şi păstreze limba maternă 
pe mai departe. În biblioteca Casei de Cultură din Barta există şi câteva cărţi în 
limba română - aceasta datorită faptului că în sat trăiesc doi poeţi care scriu folosind 
limba lor maternă: Eufrosinia Cojocaru şi Ion Bâcu. 

Satul se mândrește cu o istorie veche, fiind menţionat în documente încă din 
anul 1645. Toate celelalte documente istorice consemnează faptul că dintotdeauna 
satul Barta a fost locuit majoritar de etnici români. 

Biserica de piatră din sat a fost construită în anul 1883 înlocuind o mai veche 
biserică de lemn. Oamenii locului își amintesc legende despre cel mai bogat om din 
sat care a dat doi desagi de aur pentru ca biserica să fie mare şi frumoasă. În anul 
1962 preotul din sat a fost alungat și biserica nu a mai găzduit slujbe. Însă a scăpat 
de soarta umilitoare de a fi folosită ca depozit şi a rămas nefolosită până în anul 


1988 când au fost reluate slujbele în limba română. 

Monumentul soldatilor români din Barta 

Anadol - Capra cu trei iezi, poveste subversivă 


2010. Secolul XIX, într-un sat din Ucraina. Anadol. O aşezare veche dăninuind 
de prin 1791. La câţiva kilometri de oraşul Reni, ca în orice sat fost sovietic, centrul 
nu este biserica, ci Casa de cultură. Bibliotecara e un erou al zilelor noastre. „Am 
câteva cărti cu poveşti româneşti. Sunt în româneşte, dar scrise cu litere chilirice, 
aşa cum se tipăreau în RSS Moldovenească. Nu le tin în bibliotecă, le ţin ascunse. 
Vin mămicile şi mă întreabă: Da o carte cu poveşti n-aveţi, să spunem şi noi celor 
mici. D-apăi cum să le spunem „Capra cu trei iezi“, că nici noi n-o ştim, îmi spun 
mămicile. Le dau cartea cu poveşti, dar numai pentru o zi, apoi trebuie să mi-o 
aducă înapoi. Trebuie să i-o dau alteia“, ne povesteşte pe un ton cât se poate de 
natural bibliotecara. O femeie care după ce a trudit 30 de ani aranjând aceleaşi cărți 
vechi, cu scoarțe tocite, primeşte 1.200 de grivne. Cam 120 de euro. Îi e şi ruşine 
aproape să ne spună ce salariu mare are. Şi nu e o glumă. În sala care adăposteşe 
cărțile şi fişele roase de vreme nu există nici un volum în limba română. Dar femeii 
nu îi este frică să ne povestească ce act de vitejie face ascunzând cărți în graiul 
românesc, povești din ținutul de dincolo. E mândră că face asta, un partizan al 
culturii care îşi riscă slujba, liniştea pentru ca fiecare pui de român din sat să audă 
în limba mamei lui „Capra cu trei iezi“. Asta se întâmplă în secolul XXI, când 
informaţia circulă cu viteza luminii şi poți afla orice despre oricine cu un simplu 
click, pe Google. La câțiva kilometri de liniștea noastră europeană, o femeie face 
disidenţă culturală. „Da nu primiti cărti în limba română?“, o întrebăm. „Dar cine să 
ne aducă“, răspunde bibliotecara. Într-adevăr, Ucraina a transmis Ministerul Afacerilor 
Externe de la Bucureşti, care a postat o atenţionare pe site, că nu ai voie să introduci 
în tară cărți şi tipărituri. De maşini furate sau carne vie nu pomeneşte nimeni. Cărţi 


şi tipărituri să nu bagi cumva în Ucraina, că riști, Dumnezeu mai ştie ce. 

Casa de cultură din satul Anadol 


Școala are 290 de elevi. Majoritatea sunt români, declarați de părinți ca etnici 
moldoveni. Copiii sunt împărțiți în 18 clase. Dintre acestea, doar patru sunt cu 
predare în limba română. Dar şi în acelea le este greu să înveţe. N-au manuale în 
limba română, nici măcar pseudomanualele scoase de sotia fostului viceguvernator - 
biolog de meserie reconvertit peste noapte ca expert în limba molodovenească - nu 
ajung. În urmă nu cu mulţi ani, toate clasele erau cu predare în limba română. 
Acum, majoritatea au trecut la predarea în limba ucraineană, limba de stat pe care 
copiii n-o înțeleg, profesorii nu prea o pot preda, iar oamenii din sat nu o pot grăi. 
Contează? Nu prea, este limba oficială şi trebuie asimilată cu orice preţ, chiar al 
unui soi de epurare etnică expres interzisă de Carta Europeană a Drepturilor Omului 
pe care Ucraina şi asumat-o. Ce să mai vorbim de criteriile cerute de Uniunea 


Europeană unui stat care aspiră să facă parte cândva din familia europeană. 

Am ajuns în sat la o zi după o ploaie mare. „Pe stradă era râu, n-am mai 
văzut aşa o revărsare de apă demult“, ne spune profesorul care conduce şcoala de 
muzică din sat. Este mentorul unui ansamblu folcloric, „Mugurel“, care nu este 
altceva decât un păstrător al obiceiului românesc şi al transmiterii lui din generaţie 
în generaţie. Dacă manualul au putut să-l cenzureze, dacă poveştile lui Creangă sunt 
dosite de ochii rău voitori, cântecele din suflet şi talentul oameniilor, autoritățile nu 
le pot cenzura. Cabinetul de muzică este o săliță în care stau înghesuite laolaltă 
instrumente muzicale roase de muncă, poze de la spectacole, premii, costume 
populare. Din tavanul degradat al Casei de cultură s-a prelins apa tocmai pe tambal. 
Profesorul desface, năduşit de supărare, husa care acoperă tambalul. „A plouat pe 
el, n-avem bani să refacem acoperișul, mergem în regim de avarie“. Îl întrebăm 
despre un contrabas. Îmi pare aproape la fel de bătrân ca şi noi. „Păi, e de când 
terminasem eu şcoala“. După ce face un calcul ne lămureşte, a fost fabricat în anii 
‘70. A fost reparat de mai multe ori, dar încă mai are multe note de spus. „Mugurel“ 


nu este singurul ansamblu care activează în Casa de cultură din Anadol. 


Ansamblul Băsmăluța din Anadol 

Mai există „Băsmăluţa“. Nu e un ansamblu „popular“ — adică recunoscut la 
nivelul întregii regiuni Odesa - dar adună femeile de peste 60 de ani din localitate 
care interpretează cântece populare din tara mumă. Conducătoarea „Băsmăluţei“ vrea 
să ne arate şi colectia de costume populare, şi camera de lucru, unde se adună 
artiştii. „E un covor făcut de mână, în casă, nu e cumpărat“, ne spune despre o 
tapiserie mare care acopera un întreg perete. La casetofon răsună o manea bănățeană. 
E în româneşte şi parcă numai asta contează. Ne întrebăm, parcă cuprinși de friguri 
dacă nu cumva peste ani o să auzim că maneaua lui Florin Salam se transmite din 
generaţie în generație ca un adevărat tezaur folcloric. Plecăm sperând că nu se va 
întâmpla asta. Înainte de a ne lua rămas bun, oamenii vor să ne arate şi grădina 
lor. „E cea mai frumoasă, nici un sat nu are o grădină așa îngrijită“. Lenin e la 
locul lui, la fel şi monumentul soldatului sovietic. 

Înainte să ieşim din sat, pe dealul din dreapta noastră, vedem o biserică în 
construcție. Un meşter tocmai acoperă cu tablă aurie o turlă. Se uită curios la noi, 
dar nu ne întreabă nimic. Nici noi. Aflasem deja că satul a avut biserică până în 
1982. Atunci primarul, tot român, s-a decis să arate partidului cât de zelos e. Și a 
vrut să-şi răsplătească cotizaţia pentru carnetul roşu cu dărâmarea bisericii din sat. 
Au încercat mai întâi cu Kamazurile, dar n-au reuşit să o clintească. Cel care a pus 
cablul pe turla cea mare, după ceva vreme, a paralizat de o mână. Primarul n-a luat 
semnul Domnului în serios şi a continuat neabătut drumul, ca un comunist adevărat. 
Așa că a comandat dinamită. Și câțiva militari să execute biserica. Până la urmă au 
dovedit-o, au atuncat-o în aer, au făcut-o praf şi pulbere. După căderea comunismului, 
părintele Nicolae Asargiu a curățat locul până la temelie şi s-a apucat de reconstrucția 
Casei Domnului. Cu piedici, cu şicane. Autorităţile n-au stat o clipă cu mâinile în 
sân, au făcut ce-au făcut şi lau alungat. Acum în sat există un preot care tine de 
Patriarhia Moscovei, dar care slujeşte în limba română. „Biserica“ este un fost 


magazin amplasat chiar în centrul satului. Prin fata ei mai trece din când în când 

primarul care acum 28 de ani la sfidat pe Dumnezeu. E dus, şi-a pierdut mintile, 
iar Dumnezeu îl tine să cutreiere fără rost ca să înțeleagă înainte de judecata Lui, 


ce-a fost omul în stare să facă. 


Babele - Ozernoe 


Satul cu cea mai profundă moştenire românească este Ozernoe-Babele. Aici s-a 
născut în anul 1859 cel care avea să fie mareșalul Alexandru Averescu, într-o perioadă 
în care ținutul Bugeacului făcea parte din România. Acum mareșalul Averescu a 
devenit unul din dușmanii administraţiei ucrainene şi locuitorii satului Babele nu au 
decât de suferit. În acest sat administrația ucraineană a constatat că există mai multe 
tendinţe de păstrare şi afirmare a identităţii aşa că presiunile de aici sunt mult mai 
mari decât în alte părti. Autorităţile au ştiut să bage spaima în oameni, ceea ce 
aveam să constatăm şi noi pe pielea noastră. 

Am ajuns la Babele în cursul dimineţii şi am vrut să vizităm școala. Am intrat 
printr-o aripă laterală a unei clădiri mari și bine întreținute, cu holuri curate şi clase 
încăpătoare. La capătul holului se vedeau mai multe persoane, aşa că am pornit 
într-acolo. Doar că am fost intersectaţi de o femeie care ne-a întrebat cine suntem 
şi ce căutăm - „ziarişti de la Bucureşti şi vrem să vorbim cu doamna directoare“. 
Femeii aproape că i-au ieșit ochii din cap de spaimă şi a murmurat terorizată „Plecaţi 
repede de aici, plecaţi! Tocmai ce a venit inspecţie şi dacă vă vede ne-am dat foc!“ 
N-avea nici un rost să încercăm să o convingem că nu suntem răufăcători, ci ziarişti. 
Ne-a arătat cea mai apropiată uşă şi ne-a cerut să plecăm: „leşiţi repede pe-acolo!“ 
Ne-am supus uimiți de spaima femeii. Într-adevăr, nimerisem în ziua în care 
autorităţile ucrainene inspectau şcolile pentru a vedea dacă pot fi folosite de elevi, 
iar întâlnirea dintre administraţia ucraineană şi doi ziarişti români ar fi putut avea 


consecinţe extrem de neplăcute pentru şcoala din Babele, unde toate cursurile sunt 

ținute în limba română. Aici este una dintre puţinele şcoli unde nu s-a reuşit 
infiltrarea limbii ruse sau a celei ucrainene, toate cursurile fiind tinute în limba 
maternă a localnicilor. Orice pretext ar fi folosit de autorităţile ucrainene pentru a 
modifica acest lucru. Aşa că am preferat să ieşim dintr-o şcoală românească fără să 


crâcnim, de frica autorităţilor ucrainene. 


Scoala din satul Babele 


Uneori autorităţile intervin şi fără să fie nevoie de pretexte, sau pe baza unor 
pretexte lipsite de orice bază. De exemplu, ultima obsesie a autorităților raionale de 
la Izmail este placa comemorativă pentru mareșalul Alexandru Averescu din școala 
de la Babele, instalată sub patronajul preşedintelui României Emil Constantinescu şi 
cel al Ucrainei, Leonid Kucima în anul 1997. Partdiul naţionalist Vitrenko a depus la 
începutul anului 2010 o plângere la administraţia raională Izmail susținând că în 


şcoala de la Babele există o placă comemorativă a mareșalului Ion Antonescu, 

invadatorul Uniunii Sovietice. Fiind vorba de unul din acoliţii lui Hitler, această 
placă trebuie demontată de urgenţă, susțin naționaliștii ucraineni din Blocul 
Vitrenko. Asemănarea numelor româneşti Averescu Antonescu constituie un motiv 
îndestulător pentru ca administraţia raională să pună presiuni pe autorităţile locale 
din Babele pentru scoaterea plăcii comemorative. Nimeni de la Izmail nu vrea să 
audă că este vorba de mareșalul Alexandru Averescu, o persoană diferită de Ion 
Antonescu, care în plus era mort la data invadării Uniunii Sovietice. Ideea este că 
orice fel de simbol care aminteşte de România trebuie să dispară din regiune, 
chiar dacă sunt folosite falsuri şi minciuni în acest scop. În anul 2009, când s-a 
încercat aniversarea a 150 de ani de la nașterea lui Alexandru Averescu autoritățile 
raionale au exercitat presiuni asupra şcolii din sat pentru ca această manifestare 
să nu aibă loc în clădirea școlii. În 2010, în urma plângerii mincinoase făcute de 
Blocul Vitrenko autoritățile raionale au început să ceară săptămânal prin telefon 
scoaterea plăcii comemorative a mareșalului Averescu. Aceasta fiind amplasată în 
prezenţa președintelui ucrainean Kucima nu prea poate fi demontată oficial, aşa că 
cererile venite de la Izmail sunt informale, fără să se respecte legea. „Scoateţi 
placa şi poate o să vă fie mai bine“ - cam acesta este mesajul autorităţilorr 
ucrainene. 

În satul Babele mai există un simbol românesc care le stă în gât 
naționaliștilor ucraineni: monumentul soldaţilor români care au luptat în Primul 
Război Mondial. Ridicat în anul 1934, monumentul se prezintă azi într-o stare 
jalnică: vulturul din vârful obeliscului nu mai arată de mult a vultur, ci mai degrabă 
a rață. Vandali necunoscuţi i-au rupt ciocul şi aripile. Obeliscul şi postamentul său 
poartă urme de lovire. Este clar că nu e cel mai iubit monument din regiunea 
Odesa. În schimb monumentul ostaşului sovietic este vopsit proaspăt şi nici gând 


ca vandalii să se fi apropiat vreodată de el. 

Monumentul soldaților români din satul Babele 


În sat locuiesc acum, conform recensământului din 2001, un număr de 5370 
oameni, majoritatea dintre ei români. La şcoală învaţă 899 de elevi, împărțiți în 39 
de clase, toate cu predare în limba maternă. Spre surprinderea noastră, în scurtul 
timp petrecut în şcoală, am apucat să vedem că peste tot apar inscripții în limba 
română. De altfel şi prin sat apar prin tot locul inscripții româneşti. Doar la intrarea 
în sat nu există nici un fel de indicator. Dacă nu ştii că după ce ieşi din satul 
Broasca trebuie să intri pe primul drum la stânga, atunci nu prea ai cum să ajungi 
la Babele pentru că la şosea nu există nici un fel de indicator. A fost montat unul 
de mai multe ori, purtând în conformitate cu legislaţia ucraineană o dublă inscripție, 
în română şi ucraineană. Doar că a fost furat de fiecare dată, aşa că satul Babele 
a rămas fără indicator. 

În sat au rămas mai multe „urme româneşti“: clădirea primăriei a fost construită 


în a doua jumătate a secolului al XIX lea - „pe vremea lui Cuza“ după cum ni s-a 

spus. La fel, casa de cultură din sat a fost construită tot „pe vremea românilor“, în 
perioada interbelică. Acest lucru se vede de departe: casa de cultură din satul Babele 
nu seamănă absolut deloc cu celelalte case de cultură din regiune construite în 
perioada sovietică. Doar că autoritățile ucrainene nu vor să dea nici un ban pentru 
renovarea ei. Acoperişul casei de cultură este într-o stare deplorabilă, spart şi plin 
de găuri, la fiecare ploaie clădirea fiind inundată. Geamuri nu mai există, astfel că 
această clădire nu prea poate fi folosită. Cel mai probabil ucrainenii aşteaptă ca 
această casă de cultură de pe vremea românilor să ajungă o ruină care să fie 
demolată ştergându-se astfel încă o amintire a faptului că în zonă au existat români. 
Strategia aceasta aveam să o vedem şi prin alte sate unde s-au mai păstrat clădiri 
„româneşti“ lăsate în paragină, nefolosite şi nereparate, clădirile au început să se 
surpe şi au ajuns în stări de degradare avansate care nu mai permit repararea lor. 
Nu doar casa de cultură din Babele scoate la iveală indiferența autorităţilor ucrainene 
fată de satele locuite de români. Deşi în localitățile învecinate locuite de alte etnii! 
- există conducte de gaz, la Babele nici gând de aşa ceva. Malul lacului Ialpug stă 
să se surpe, urmând ca în scurtă vreme să înceapă a cădea în lac primele case din 
sat, însă nu există nici un fel de proiect de consolidare a malului. Şicanele 
autorităților ucrainene fată de satul Ozernoe au devenit aproape un mod de viaţă. 
Când satul a reuşit să obţină repartizarea unei ambulante noi, autorităţile de la Izmail 
au încercat să o înlocuiască cu una veche. Deși groapa de gunoi intră în atribuţiile 
administraţiei raionale permanent sunt învinovățite autoritățile locale din Babele. O 
localitate mică, locuită de români, cu școală cu predare în limba română și plină de 
simboluri româneşti nu poate să rămână așa multă vreme - cam acesta este 
raționamentul autorităților ucrainene. 

O mângâiere tot mai au locuitorii din satul Babele: biserica lor este una din 
puținele din întreaga regiune care a funcționat pe tot timpul perioadei sovietice. În 


anii 60, într-una din campaniile sovietice de demolare a bisericilor s-a încercat şi 

distrugerea bisericii din Babele. Doar că locuitorii satului s-au opus, s-au adunat în 
jurul bisericii şi au apărat-o. Cei care au încercat să demoleze biserica din Babele 
au reuşit să o demoleze pe cea din satul învecinat, Broasca. Oamenii spun că cei 
doi comsomolişti avântați au murit la scurtă vreme după ce au dărâmat biserica. 
Biserica din Babele este deservită în prezent de un preot de origine găgăuză care 
vorbeşte rău limba română şi de multe ori preferă să ţină slujba în limba rusă. 
Amintirile din epoca sovietică nu sunt dintre cele mai plăcute pentru sătenii 
din Babele. Mai multe poveşti din epoca sovietică ne-au amintit câte suferințe au 
putut îndura aceşti oameni şi totuşi au reuşit să-şi păstreze limba maternă. Amintirile 
din perioada războiului nu sunt chiar cele mai lăudabile pentru armata sovietică. 
Astfel, în 1944 la doar câţiva kilometri de Babele, în satul Desantnoe au fost 
măcelăriți câteva sute de soldaţi români îngropaţi într-o groapă comună. Nici până 
în ziua de azi nu există vreun semn care să marcheze locul sau să se fi desfășurat 
o investigaţie care să confirme acest masacru. Alte amintiri triste din perioada 
sovietică sunt „strilocii“ împuterniciții puterii sovietice din sat, cei care au 
instrumentat jaful care a dus la foametea din 1947. De teama strilocilor oamenii din 
Babele işi ascundeau grânele care pe unde puteau: prin groapa de gunoi, pe sub 
case, în găuri cu fund dublu, în speranţa că vor reuşi să păstreze măcar o parte 
din recoltă pentru a trece iarna.insă de cele mai multe ori strilocii au reuşit să 
confişte grânele oamenilor însă toţi au terminat-o rău: „din casa lor nu s-a înțeles 


x 


nimică“. Măcar de s-ar fi întâmplat acelaşi lucru şi cu comunismul... 

Hagi Curda - Kamâşovka 


Despre suferințele preoţilor şi credincioşilor din Hagi Curda am scris pe larg 
în introducerea acestui volum. Faptul că în acest sat există o biserică supusă 
Patriarhiei Române a stârnit furia autorităţilor ucrainene. Nu a fost îndeajuns subliniat 
faptul că nu a fost condamnat nici unul dintre cei care au atacat în repetate rânduri 
biserica şi credincioşii de aici. În Hagi Curda trăiesc aproape 4000 de oameni, 99% 
dintre ei fiind români. Școala are aproape 400 de elevi împărțiți în 11 clase, dintre 
care 3 sunt în limba ucraineană, restul în română. Suferinta cea mare a oamenilor 
de aici este că nu mai sunt recunoscute diplomele universitare din România, ceea 


ce blochează accesul tinerilor din sat la studii superioare. 


Singura biserică supusă Patriarhiei Române din Bugeac 

Altă suferință este reprezentată de faptul că preotul bisericii noi se teme să 
locuiască în sat având în vedere cele păţite de predecesorii săi. 

Dacă au văzut că repetatele campanii violente de intimidare a credincioşilor nu 
au dat rezultate, autorităţile ucrainene au ales o altă cale. Terenul pe care se găseşte 
biserica nouă din Hagi Curda a fost unul ce a aparținut satului şi a fost achiziționat 
la începutul anilor 2000. În prezent autorităţile contestă această vânzare şi încearcă 
să lipsească eparhia din Hagi Curda de terenul pe care a fost construită biserica — 
exact în momentul în care lucrările se apropie de sfârşit. Situaţia cărţilor din Hagi 
Curda este aceeaşi ca peste tot: bibliotecile publice tin doar cărti în rusă sau 


ucraineană, iar cine are cărți în română le ţine ascunse acasă... 


Costumul popular românesc cu tricolor 
naşte ură la Edec Burnu - Utkonosovka 


Utkonosovka este denumirea în limba rusă pentru cel mai mare sat din raionul 
Izmail din regiunea Odesa. O localitate de vreo 4.400 de oameni care apare în 
cronicile de război ale lui Ştefan cel Mare şi Sfânt. Pe atunci se chema Edec Burnu, 
adică „Cioc de rată“ în limba turcă. Cronica unde e consemnată bătălia pe care Ştefan 
cel Mare a dus-o cu turcii este cunoscută în istorie drept lupta de la Catlabug. 
Denumirea vine de la cea a lacului pe malul căruia este aşezată Utkonosovka, 
Catlabug. Un luciu de apă dulce care face legătura cu Dunărea lângă Izmir, ceea 
ce-i oferă satului Utkonosovka statutul de zonă cuprinsă în Rezervaţia Biosferei Delta 
Dunării. Turcii îi ziceau Edec-Burnu, pentru că satul este aşezat pe o limbă de 
pământ în formă de cioc de rață. Anatol Popescu, unul din liderii românilor din 
Buceag, spicuieşte pe blogul său dedicat locului său de baştină, din câteva monografii 


vechi care făceau şi un recensământ al românilor care locuiau pe aceste meleaguri 


56 


O călătorie prin satele românești din sudul Ucrainei 


cu mult înainte ca Ucraina să apară fie măcar ca idee în mintea istoricilor vremii. 
Astfel, în Dicţionarul Geografic al Basarbiei, întocmit de profesorul Zamfir Arbore, la 
Bucureşti, în 1904, se consemna că „satul datează încă din 1752, însă în formaţia sa 
de astăzi a luat fiinţă în 1822, când peste vechii locuitori au mai venit, de sau mai 
aşezat încă 93 familii de moldoveni, una de ţigani şi una de bulgari. În 1867 sa 
ridicat în piatră biserica „Sf. Mihail“. Astăzi satul se compune din 224 case, cu o 
populațiune de 1920 locuitori. Rutenii sau românizat cu desăvârşire. Locuitorii posedă 
199 cai, 480 vite mari, 570 oi; grădini şi vii; 4700 deseatini de pământ, mare parte 
dealungul lacului Catlabuh, precum şi dealungul golfului Taşbunar“, scria profesorul 
Arbore în 1904. 


Inscripţie românească în școala din Edec Burnu 

Școala din Utkonosovka are 28 de clase, organizate pe 11 ani de studiu, trei 
cicluri după legea ucraineană. Pentru fiecare an de studiu există câte două clase de 
limba română şi una de ucraineană, în ciuda faptului că 98% din populaţie este de 
origine română. Limba maternă, româna, se foloseşte doar la Cabinetele de chimie, 
matematică, biologie şi evident literatură română, în rest materiile se predau în limba 
rusă. Rezultatele la clasele de limbă ucraineană sunt foarte slabe pentru că nici 
profesorii nu ştiu prea bine „noua“ limbă de stat, iar acasă părinții vorbesc doar 
româneşte. Clasele de ucraineană sunt mici, de 8-14 copii, şi au rezultate jalnice. Cu 
toatea acestea, părinții insistă să-şi dea copiii la aceste clase în ideea că le va fi mai 
uşor să răzbească la Izmail, Odesa sau Kiev dacă ştiu limba de stat. Cu limba română 
nu se poate face prea mult, atâta vreme cât diplomele obținute în România nu sunt 
recunoscute sau echivalate. Până în anul 2008, copiii puteau da examen de admitere 
la orice universitate în limba maternă şi erau admişi pentru că erau foarte bine 
pregătiţi. Din anul 2008, au fost introduse testele naţionale. Oficial acestea se pot 
susține în limba maternă, însă, neoficial, se dau de obicei în limba ucraineană pe 
care puțini oameni din regiune o stăpânesc cum trebuie, cu atât mai puțin copiii. 
Limba română se poate studia doar la Facultatea de limbi străine a Universităţii din 
Izmail, unde există grupe de limbă română-engleză şi română-ucraineană. Pe vremea 
URSS, la Cetatea Albă existau un fel de şcoli tehnice cu predare în limba română 
care scoteau cadre în domeniul sanitar, pedagogic sau agronomic. Acum, românii din 
sat nu mai au nici măcar manuale după care să înveţe. Câtă vreme le mai veneau 
cărți din România, au învăţat după acestea. Erau bine făcute, ne-au spus profesorii 
din şcoală. Acum, manualele vin de la Odesa şi sunt aceleaşi coşmaruri concepute 
de biologul Liuba Fetescu, soția românofobului şi promoldoveanului Anatol Fetescu, 
răsplătit de autorităţile de la Kiev cu postul de viceguvernator al regiunii Odesa 
pentru lupta dusă în „stârpirea“ românilor din zonă. Profesorii se plâng că noile 


manuale sunt foarte proaste, atât din punct de vedere al conţinutului cât şi a modului 

în care sunt redactate. În plus, suferă schimbări frecvente din cauza modificării 
periodice a legislaţiei educaţiei din Ucraina. Până în anul 2000, s-a studiat în limba 
română, însă de atunci a început „prostia“ cu limba moldovenească, cum îi spun 
românii de aici „reformei“ lingivistice pornite la Chişinău de fostul general sovietic 
de miliţie Vladimir Voronin. Oricum, acoliţii lui Voronin s-au mişcat foarte repede 
ținând cont că în anul 2004 apăruseră deja primele manuale de limbă moldovenească. 
În plus, aceste manuale sunt şi gratuite. 

Materialele didactice de la Bucureşti sosesc foarte greu şi pe căi ocolitoare. 
Practic ele pot fi introduse în Ucraina numai dacă figurează ca fiind aduse de la 
Chişinău. Profesorii se plâng că Regiunea Odesa (sud) nu mai tine contactul cu 
Cernăuţiul (nord), unde se învaţă în limba română. Această izolare are rezultate 
negative printre românii din zonă. Nu însă şi pentru autoarea de manuale de limbă 
şi literatură molodovenească, Liuba Fetescu, care îi adună periodic pe învățătorii din 
satele din Buceag la Chişinău pentru a le explica „adevărul“. Ea i-a instruit pe tinerii 
dascăli că semenii lor din Regiunea Odesa habar nu au de nimic, că limba pe care 
o vorbesc de secole este moldovenească, nu română așa cum ştiau din moșşi-strămoși. 
Ex-viceguvernatorul Anatol Fetescu a avut grijă ca la Odesa să se facă cursuri de 
perfecționare în limba moldovenească cu profesori aduşi din Transnistria. O 
operațiune de spălare de creiere, de reeducare prin noua cultură, pentru că profesorii 
tineri nu cunosc scriitorii de valoare, n-au avut de unde să-i înveţe, şi acceptă 
introducerea în programă a unor iluștrii necunoscuţi, dar care s-au remarcat pentru 
apetenţa lor pentru teoria moldovenismului, sustin profesorii români. 

Andrei Kropotinsky, profesor la Universitatea din Tiraspol şi redactor-șef la 
Revista „Luceafărul“ editată de Anatol Fetescu, se laudă la cursurile de perfecţionare 
cu scriitorii cu care a băut el. Şi asta îi este, se pare, de ajuns pentru a câştiga 
admiraţia sau măcar simpatiea tinerilor dascăli care, vorba aia, au în faţă o „legendă 


vie“. Kropotinsky a fost critic literar la Chişinău în perioada sovietică scormonind 

prin rahatul lăudătorilor comunismului după vreun trădător de ideologie. Acum, 
evident, face specializările de limbă „moldovenească“ la Odesa. 

Prima şcoală din sat a fost ridicată de Guvernul Românei în 1927. Acum în 
aceea clădire funcţionează grădinița din sat. Puterea sovietică a construit în 1968 un 
local nou, demn de măreața revoluţie culturală pe care se baza pentru a răspândi 
pe tot globul plaga inventată de Lenin. În școală, ca şi la intrarea în clădire, sunt 
amplasate inscripții în limba română. În şcoală există internet, şi chiar cabinet de 
informatică, însă conexiunea este de viteză foarte slabă, ca de altfel în toată Regiunea 
Odesa, ceea ce face ca informaţia care poate fi acumulată de pe internet să fie greu 
de obținut. Casa de cultură din Utkonosova a fost ridicată în ultimii ani ai URSS, în 
1986. Funcţionează în incinta ei o bibliotecă, însă pe rafturi nu există nici o carte 
în limba română. 

Există însă în Casa de cultură mult suflet românesc. El este strâns în sălile 
unde ansamblul „Dor Basarabean“ face repetiții sau dă spectacole. Ansamblul popular 
condus de fraţii Popescu este unul din cele mai puternice din întreaga Regiune 
Odesa. Şi pe cât e de celebru şi de puternic, pe atât este de vânat de autorități, 
care de multe ori sunt chiar „frați“ moldoveni. Cel mai mare duşman al românilor 
din Utkonosovka este evident tot un român, ajuns primar cu sprijinul românilor. Dar 
odată pus în funcţie, Dumitru Oprea şi-a sucit sufletul şi şi-a schimbat mintea. El i-a 
jurat credinţă viceguvernatorului Regiunii Odessa, Anatol Fetescu, la rândul său omul 
moldovenismului. Aşa a devenit Dumitru Oprea, peste noapte, din român - moldovean. 
Aşa a uitat Dumitru Oprea limba pe care a auzit-o de când s-a născut şi a îmbrățișat 
noua invenţie a mileniului III, limba moldovenească. Şi atât de indoctrinat a devenit 
Dumitru Oprea că la o şedinţă a Comisie de monitorizare din care făceau parte 
oficiali ucraineni de la Odesa, Oprea a refuzat să recunoască că ştie limba română, 
deşi a răspuns la o întrebare pusă în limba română şi a răspuns în limba română. 


Furia sătenilor a fost atât de mare încât primarul Oprea şi-a atras huduielile tuturor 

celor prezenţi, iar cineva din sală i-a strigat chiar: „ Nenorocitule!“. Oprea are şi un 
aliat pe cinste. Un lingău al lui Anatol Fetescu, Grigore Cepoi, preşedintele Asociaţiei 
moldovenilor din localitate. Cepoi vrea astfel să contrabalanseze influenţa pe care 
Anatol Popescu o are cu Asociaţia Naţional-Culturală „Basarabia“. Cuplul Oprea-Cepoi 
nu ratează nici o ocazie pentru a promova cultul moldovenismului re-inventat de 
Fetescu. Aşa s-a întâmplat şi în 2009. Cităm de pe blogul lui Anatol Popescu: „La 
cererea organizatorilor tradiționali ai manifestării de a organiza cea de-a VII-a ediţie 
a „Pehlivanului Satului“, primarul Dumitru Oprea a replicat: „Veţi organiza în afara 
satului, şi aşa dacă vă voi da eu voie!!! Anul acesta organizator este Grigorii 
Grigorievici Cepoi, cu Asociaţia moldovenilor a lui A. Fetescul!!!“. Ce-i drept, până la 
urmă satul a avut parte de două festivaluri, organizate în acelaş timp: unul lângă 
Casa de Cultură, „organizat“ de neamurile tovarăşului Cepoi G. G. (în sat cunoscut 
ca Ciapaev), având 4 luptători şi ca premiu special un berbec donat de Cooperativa 
Agricolă „Victoria“ (adică tot din banii satului „moldovenii“ lui Fetescu ne organizează 
sărbători!). Cel de-al doilea festival, al tradiţionalilor organizatori s-a deplasat la 3 km 
Nord, pe malul lacului Catlabug, în atmosferă de iarbă verde, cu tot alaiul de sportivi 
şi artiști, şi public dornic de adevărată tradiţie şi sărbătoare.“ 

Un alt personaj plin de ură la adresa românilor, dar loial regimului care-l 
hrăneşte, este milițianul satului. Lumea nici nu vrea să-i pronunțe numele. „Nu are 
importanţă cum îl cheamă, şi-a trădat neamul pentru un pumn de arginti“, ne-a spus 
un sătean. Miliţianul satului este și el tot român. Născut şi crescut în familie de 
români, dar „educat“ - aidoma câinilor din „Ferma animalelor“ a lui George Orwell 
- la noua ideologie de stat ucraineană. Miliţianul nu vorbeşte în public decât în limba 
rusă, pentru că ucraineana n-o cunoaşte. Acasă, în schimb, grăieşte în limba natală, 
româna. Miliţianul a fost cel care a informat miliția raională că ansamblul Dor 
Basarabean a plecat să colinde regiunea în costume populare româneşti. Şi nu 


costumul i-a deranjat pe milițienii Kievului, ci brâul cu tricolorul românesc. Ansamblul 

a fost oprit în drum spre Izmail de patrulele de miliţie şi sub diverse pretexte a 
făcut cale-ntoarsă în sat. De altfel, tricolorul românesc de pe brâul costumelor 
populare în care dansează, i-a împiedicat pe cei din „Dor basarabean“ să participe la 
mai multe spectacole pe care le aveau nu numai în Regiunea Odesa, dar şi în 
Basarabia sau România. Cu toate acestea, frații Popescu nu se lasă! Ei se 
încăpățânează să danseze şi să cânte româneşte. Ne-am întâlnit cu cei doi chiar în 
fața monumentului soldatului sovietic. „Haideţi să vă arată sala de repetiţii!“, ne-a luat 
repede Viorel Popescu. Și în vreme ce ne urneam spre Casa de cultură, pe uliţă au 
trecut doi băieţi pe biciclete care când lau văzut pe domn’ profesor de dans au lăsat 
hârjoana. „Diseară va aştept la repetiţii, să nu cumva să lipsiţi...şi anunţă pe toată 
lumea“, le-a spus, pe un ton sever, Viorel Popescu. Și am mers la Casa de cultură 
unde sălile purtau etichete româneşti. Pereţii erau tapetaţi cu poze care înfățișau 
istoria ansamblului. Erau şi afişe care anunțau Campionatul de trântă care avusese 
loc în Utkonosovka cu câteva luni în urmă să ajungem noi acolo. Nu lipseau cupele, 
diplomele, casetele, cd-urile cu muzică poplară şi, evident, celebrele costume populare 
cu brâu tricolor pentru care miliția îi prigoneşte pe artiştii din Utkonosvka. O sinteză 
a luptei dintre români şi români în Utkonosovka sună cam aşa: „Dacă noi românii 


n-am fi fost aici deloc, ar fi fost perfect pentru ucraineni!“ 


Nova Pokrovka 


„Da ce să căutați acolo?!?!“ - primim de fiecare dată acelaşi răspuns când 
întrebăm cum se poate ajunge la Nova Pokrovka. „E departe... Şi-apoi acolo se ajunge 
greu... drumurile sunt proaste...“ Nimeni nu ne încurajează să mergem la Nova 
Pokrovka. E în afara oricărui drum principal, undeva între lacurile Catlabug şi Chitai. 
Statistica anului 2007-2008 spune că la şcoala din Nova Pokrovka învaţă 118 elevi, în 


x 


şapte clase cu predare în „limba maternă“ şi două clase cu predare în limba 

ucraineană. „N-aveti ce vedea acolo...“ - concluzia asta ne convinge că trebuie să 
ajungem într-un fel sau altul la Nova Pokrovka. E zi de sărbătoare şi sunt puţine 
şanse să găsim pe cineva la şcoală sau la primărie - însă merită încercat. 

De fapt Nova Pokrovka se află pe un deal între lacurile Catlabug şi Chitai. 
Panta e lină, însă drumul aproape că lipseşte. Doar o treime din şosea este acoperită 
cu asfalt şi ăla plin de găuri... Ne strecurăm cu greu la deal printre gropi şi şleauri. 
Dacă ne prinde o ploaie aici nu ştiu cum scăpăm. Pe hartă apare un drum secundar 
din Nova Pokrovka spre Priozernoe. De acolo putem trece la Cervonyi Yar şi apoi 
putem cobori din nou spre Dunăre, la Chilia. Soseaua e din ce în ce mai proastă 
şi la un moment dat dispare cu totul. Noroc că în fată se văd din nou urme de 
asfalt. Pe vârful dealului apare deodată un măgăruş care paşte toropit de soare. Se 
văd primele case ale satului şi un panou de tablă pe care abia putem citi „Nova 
Pokrovka“. Am ajuns. 


Drumul spre Nova Pokrovka 

Satul pare părăsit. Nici o mișcare, de nicăieri. În afară de măgărușul de la 
intrarea în sat nu vedem nici o ființă vie. Nici pe stradă, nici în curți. Totuşi, după 
câteva sute de metri ne iese în fată un bărbat. Oprim şi îl întrebăm unde este şcoala. 
Ne arată cu mâna să mergem înainte. 

- Dar spre Priozernoe? 

Se uită lung la noi: 

- Drumul spre Priozernoe e rupt... 

Se uită din nou lung la maşina noastră şi clatină din cap neîncrezător: 

- Nu ştiu dacă a să puteţi trece pe-acolo... E o gaură mare... 

E bine că se vorbeşte în română în sat. Cel puţin aşa o să ne înțelegem cu 
oamenii. Ne continuăm drumul şi oprim la o intersecție mai mare. În dreapta noastră 
un magazin sătesc, prăpădit rău de tot. În fata lui, un bărbat la vreo 60 de ani 
meştereşte ceva la o Ladă de pe care stă să cadă tabla. Cobor din maşină cu agenda 
în mână. 

- Bună ziua! 

Omul se uită lung la mine, se ridică şi mormăie un răspuns. Apoi se 
burzuluieşte la mine: 

- Da voi cine sunteţi? 

- Ziarişti, de la Bucureşti... 

- Da voi ştiţi că ziariştii de la Bucureşti pot să şi ia la bot pe aici? 

În gând îmi spun că nu-mi doresc să „iau la bot“ în Nova Pokrovka. Cu voce 
tare încerc să deschid un dialog: 

- Păi de ce să ia la bot ziariştii? 

- Pentru că scriu minciuni! Tăţi ziariştii ar trebui împuşcaţi! ÎL ştiţi pe unu 
Popescu? Eu dac-am să-l prind pe aici am să-l împuşc! 

Neg că aş cunoaşte vreun Popescu care să merite împuşcat, slavă Domnului, 


e plină lumea de Popeşti, n-am de unde să-l cunosc eu tocmai pe cel care urmează 

să fie împușcat la Nova Pokrovka. Încerc totuşi să salvez ceva din breasla ziariştilor. 

- Da poate nu trebuie împuşcaţi toti ziariştii... Poate ar trebui împuşcaţi doar 
ziariştii cu ochii albaştri? 

- Nu, nu! Toţi ziariştii trebuie împuşcaţi! Voi ce faceţi pe aici? Faceţi politică? 

Cătălin intră şi el în dialog şi se leapădă de politică ca de Satana: nu, nu 
facem politică! 

- Da ce căutați pe aci? 

- Am vrea să vorbim cu cineva de la şcoală, știți unde este? 

Ne arată cu mâna peste drum clădirea şcolii şi ne taie avântul: 

- Acolo-i şcoala, da nu-i nimeni acolo acum. Bre, voi faceţi politică... 

Ochii lui albaştri ne verifică din cap până-n picioare. Se hotărăşte brusc să 
continue interogatoriul: 

- Voi de Stalin aţi auzit? 

- Da... 

- Mare om Stalin aista! (tonul lui admirativ fată de Stalin nu poate fi redat) 
Le-a dat la bot la toti, la toti! (hotărât lucru, cea mai mare calitate a unui om este 
să ştie să dea la bot...) şi lui Ghitler i-a dat la bot! Voi de Ghitler aţi auzit? 

- Am auzit... 

- A vinit Ghitler peste Stalin, da Stalin nu s-o lăsat şi i-a dat la bot, i-a împușcat 
pe toti! 

Gesticulează frenetic şi ne predă un scurt curs de istorie a celui de-al Doilea 
Război Mondial, în care se împușcă şi se „dă la bot“. Cătălin îl întrerupe: 

- Biserica unde este? 

- lac-acolo! - şi arată cu mâna spre o movilă acoperită cu iarbă din spatele 
magazinului, unde păştea o iapă şi mânzul ei. 

- Unde acolo? întreb eu nedumerit. 


- Acolo, acolo. Au explodat-o demult... 

Nu mai stau să-l ascult, iau aparatul de fotografiat şi mă îndrept spre movilă. 
Sub firele de iarbă se văd pietre, cărămizi şi moloz. Înconjor uimit movila şi realizez 
că într-adevăr, cândva, aici a fost o biserică. Acum nu mai este decât un morman 
de cărămizi afumate. Zăresc printre firele de iarbă şi fostele fundaţii, întrevăd forma 
fostei clădiri. Cutremurat de această dovadă a barbariei sovietice fotografiez din toate 
unghiurile încercând să surprind tristețea colosală care îmbracă acest loc. În tot acest 
timp în minte îmi sună expresia „sat fără Dumnezeu“. Asta este Nova Pokrovka, un 
sat fără Dumnezeu, un sat unde biserica a fost demolată de sovietici într-una din 
nenumăratele campanii împotriva misticismului, un sat unde biserica nu a fost 
reconstruită, ci lăsată în ruină, aşa cum a fost aruncată în aer. Lipsiţi de partide 
politice, lipsiţi de preot, lipsiti de identitate, românii din Nova Pokrovka nu mai au 
cu ce se mândri decât cu marele Stalin, cel care a „dat la bot“ tuturor. Mormanul 
de moloz seamănă cu un mormânt, sau mai bine zis cu un cadavru. În evul mediu 
cadavrele răufăcătorilor erau lăsate să putrezească pe câmp. Sovieticii, care au 
considerat credința în Dumnezeu ca pe o crimă au încercat să o ucidă şi au presărat 
teritoriul Imperiului Roşu cu cadavrele bisericilor demolate. Un stâlp al fostei porti 
a bisericii din Nova Pokrovka a rămas în picioare. De el atârnă o poartă de fier 
ruginită, cu o lucrătură de feronerie bine alcătuită - semn că biserica nu era una 
oarecare. Atât a mai rămas în picioare: stâlpul porţii şi o parte din poartă. De lângă 
vajnicul stalinist Cătălin îmi face semne să mă întorc. 

- Şi sigur nu faceţi politică? 

- Nu facem politică. Dar de ce nu aţi refăcut biserica? Acum se poate... 

- Da la ce ne trebuie nouă biserică? Să aibă unde se aduna babele? Lasă-le 
să steie acasă, să îşi vadă de ale lor... Nouă nu ne trebuie popă să mintă oamenii! 

Omul are puţine idei, dar fixe. Vorbind cu el mi se pare că m-am întors în 
anii 50, anii victorioşi ai materialismului dialectic, ani în care învățătorii şi preoţii din 


sate erau deportați departe, cât mai departe de satele lor. 

- De când e construită şcoala? 


- De muuult... De pe vremea lui Stalin, vine răspunsul. 


Ruinele bisericii din Nova Pokrovka 


Mă îndrept spre şcoală cu aparatul de fotografiat în mână și rămân uimit de 
ce văd. Clădirea este una standard, clădire de şcoală construită în România în 
perioada interbelică. Jumătate din şcoală are geamuri termopan, jumătate vechile 
geamuri în formă de ochiuri dreptunghiulare. Rămân şi mai uimit când pe 
frontispiciul de cărămidă al şcolii, sub straturile succesive de var pot citi cu uşurinţă: 
Gheorghe Tătărescu. Literele de deasupra sunt inteligibile doar parţial, însă este 
cert că şcoala a fost inaugurată undeva în anii 30 ai secolului trecut în timpul 
mandatului de premier al lui Gheorghe Tătărescu. La o privire mai atentă descifrez 
încă un cuvânt „şcoala“ urmat de un altul pe care nu-l pot citi. Cel mai probabil 


este vorba de „școala primară Gheorghe Tătărescu“. Deci „fasciștii de români“ au 

construit şcoala de la Nova Pokrovka... Două piroane ieşite din perete probabil că 
susțineau o placă ce acoperea inscripția descifrată de mine - doar că acum placa a 
căzut, o dată cu comunismul. 

Moş Anatol - până la urmă aflăm cum îl cheamă - ne spune că la școală 
învață o sută şi ceva de elevi, mai mult „moldoveneşte“, dar sunt şi clase în limba 
ucraineană. Revine când şi când la obsesiile lui cu Stalin, „datul la bot“ şi politica, 
însă ne răspunde la întrebări. Biserica a fost demolată la inceputul anilor 70, în sat 
locuiesc mai mult moldoveni şi sărăcia este în floare. La recensământul din 2001 a 
rezultat că în sat trăiesc 879 de persoane, majoritatea declarându-se „moldoveni“. 
Când aude de România lui moş Anatol i se aprind ochii şi începe iar cu „datul la 
bot“ şi Stalin. În sat n-au casă de cultură şi nici nu le trebuie. Bibliotecă este în 


şcoală. Nu mai întrebăm dacă au cărți în limba română. 


Inscripţie „Scoala primară Gh. Tătărescu“ 

La recensământul din 1930, în satul Nova Pokrovka locuiau 985 de persoane 
dintre care 921 erau români, 37 ruşi, 13 bulgari, 13 găgăuzi, 3 polonezi şi un german. 
Perioada interbelică a fost una agitată pentru Nova Pokrovka: aici au existat în 
permanenţă comitete revoluţionare inspirate de peste graniță, din URSS. Mai mulți 
săteni din Nova Pokrovka au participat la rebeliunea din Tatar Bunar de la 1924, 16 
dintre ei fiind judecaţi la Chişinău şi condamnaţi la diverse pedepse cu închisoare, 
iar în urma recursului au fost achitati. Periodic, în anii 30 erau descoperite în satul 
Nova Pokrovka organizații comuniste clandestine. Poate şi datorită acestui „trecut de 
luptă“ ideologia sovietică este cât se poate de prezentă şi în ziua de azi. 

Totuşi moş Anatol nu era chiar aşa de supărat pe români, drept dovadă ne-a 
spus de groapa din drumul spre Priozernoe. După ce ne-a cercetat atent maşina a 
dat verdictul: putem trece! Dar cu multă grijă. Am plecat uşuraţi din „satul fără 
Dumnezeu“. La ieşirea din sat drumul era din ce în ce mai prost: asfaltul era practic 
inexistent, iar gropile şi șleaurile îi dădeau serios de furcă lui Cătălin. Brusc ne iese 
în fată craterul: adânc cât să intre un om în el şi lat cât mai mult de jumătate de 
şosea. Din fericire partea întreagă a şoselei nu are şleauri. Cobor din maşină şi 


încerc să-l ghidez pe Cătălin. Trecem la milimetru. Am scăpat fără să „luăm la bot“! 


În satul lui Pavel Boţu se moare de sete, 
dar se învață româneşte 


La Ceamaşir (Priozernoe) am ajuns într-o zi toridă de vară. Atunci când cel 
mai mare cadou pe care ţi-l poate face cineva este o cană de apă rece. Sosisem 
după ce, cu câteva ore înainte, am văzut cred că unul din puţinele sate fără 
Dumnezeu din regiune, Nova Pokrovka. Și aş putea spune că am avut noroc că am 


ajuns cu bine, pentru că în cale am avut de trecut un podet care era rupt pe 

jumătate. Apoi, pe întreg drumul am observat bucăţi de zgură tăioasă ca sticla despre 
care n-am reuşit să ne lămurim dacă oamenii le foloseau la ceva anume şi le căzuseră 
din maşină în timpul transportului, sau erau puse pentru „o mai bună“ stare a 
drumului. În Ucraina am văzut că nu e bine să te minunezi de anumite lucruri pentru 
că, deşi se află la graniţa Uniunii Europene, ca obicei al pământului ai putea crede 
că eşti la câţiva mii de kilometri. Şi a mai fost un episod straniu. Chiar înainte să 
intră în Priozernoe am trecut peste o cale ferată pe un singur fir, fără bariere. Doar 
nişte cruci ale Sfântului Andrei te avertizau că pe acolo, din când în când, trece un 
tren. Şi totuşi se pare că cineva îl aştepta. O bătrână sprijintă în baston stătea fix 
între şine uitându-se în zare după trenul care Dumnezeu ştie când avea să treacă. 
Parcă ar fi fost Anna Karenina așteptând, încă de acum o sută de ani, un destin 
implacabil. Dar cu siguranță că nu dragostea pentru contele Vronski o adusese acolo 
pe bătrâna, ci mai repede Dumnezeu care parcă îi luase minţile. S-a uitat o clipă la 
noi şi ne-a făcut semn să plecăm, repede, ca şi cum am fi speriat trenul. 
Priozernoe nu se află în mijlocul deşertului, ci pe malul lacului Chitai, o 
întindere de apă de peste 60 de kilometri pătraţi. Şi cu toate acestea, satul moare 
de sete, la propriu. Apa este adusă cu cisternele tocmai de la Chilia, de pe Dunăre, 
cale de peste 20 de kilometri. Nici apa din puturi nu poate fi folosită, indiferent cât 
de adânc ai săpa. Oamenii tin puţurile pe post de butoaie subterane în care îşi fac 
rezerve pentru iarnă, atunci când zăpada împiedică venirea camionului cu preţiosul 
lichid. Apa din lac este atât de sălcie că nu poate fi folosită nici măcar la prepararea 
mâncării. Priozernoe nu este singurul sat din zonă care nu are apă. Este însă singura 
localitate din raionul Chilia în care şcoala s-a păstrat în totalitate cu predare în limba 
română. În Priozernoe am stat de vorbă cu primarul, sau şeful sfatului sătesc cum 
îi spune în Ucraina. O femeie voinică, cu fata aspră care s-a luptat cu viața din stepă 
şi care îşi aduce aminte cu nostalgie despre vremurile în care la Căminul cultural 
se „demonstrau“ (prezentau) filme, iar sala era plină de colhoznici fericiţi. Acum, ne 


spune cu regret primărița, Casa de cultură este închisă. A fost construită în 1960 şi 

după căderea URSS n-a mai fost refăcută. Este grav afectată de trecerea timpului şi 
aşteaptă reparaţii, însă nu ştie nimeni când s-ar putea face acestea. Tot din lipsa 
banilor, şi drumurile sunt foarte proaste. Trebuie să conduci cu grijă să nu-ti rupi 
maşina. Cele 1800 de suflete care au mai rămas în sat după exodul tinerilor către 
Europa, Rusia, Odesa, Kiev sau Moldova, trăiesc exclusiv din colhoz. Colectiva s-a 
păstrat şi produce în special legume pe care le livrează la oraş. Primeşte în schimb 
de acolo apă şi gaz „la balon“, cum îi spune primăriţa (la butelie). 


‘Aici 
poelut 
PAUEL GOȚII 
este ienet 
BUNS Bei 


14.111896 


Placa memorială Pavel Boțu pe zidul şcolii din Ceamașir 

Cu învăţătura situația stă un pic altfel. Există o şcoală ridicată de români în 
1924, în timpul guvernării interbelice. O clădire cu un nivel, generoasă, cu ferestre 
mari, zidită din cărămizi arse care au trecut cele opt decenii fără să simtă prea mult 
timpul. Aici a făcut primii ani de şcoală poetul Pavel Boţu (1933-1987). Publicistul 
român-basarabean născut în Ucraina a fost dinstins cu premiul de stat şi a ocupat 
funcția de preşedinte al Uniunii Scriitorilor din Republica Moldova între 1965 şi 1971. 
Din 1978 el a căzut, însă, în dizgraţia tovarășilor de partid pentru că a refuzat să 
le cânte în strună şi să ridice în slăvi realizările comunisului. Botu a preferat să 
surprindă în Zodiac (1971), Casă în Bugeac (1973), Ruguri (1975), Scrieri alese (1983) 
episoade din viața românilor care au fost meniti să-și ducă traiul în această stepă. 
În amintirea lui, sătenii au lipit pe zidul vechi, în 1996, o placă memorială pe care 
scrie „Aici, poetul Pavel Botu e mereu acasă...“. Românii au ridicat şcoala peste drum 
de biserică, aşa cum era obiceiul în perioada interbelică. Lăcaşul de cult n-am aflat 
când a fost zidit, părintele fiind plecat în satul vecin pentru slujbă. Biserica din 
Ceamaşir este veche, dacă stăm să judecăm după cum arată: o turlă de formă pătrată 
la bază, construită din lemn, fără absinte laterale. În locul navei se află o construcţie 
care aduce mai repede cu un templu roman decât cu nava caracteristică bisericilor 
creştine. Lângă şcoala veche se află un local în stil sovietic care a fost construit în 
1970. În cele două şcoli învață 185 de copii. Toţi studiază, surprinzător, în limba 
română, moldovenească cum i se spune prin partea locului. Părinţii au vrut să-şi dea 
copiii la clase de limba ucraineană, gândindu-se că le va fi mai uşor să răzbească 
în viaţă dacă vor stăpâni limba de stat. Directorul i-a convins, însă, că limba maternă, 
cea în care gândesc micuţii, este mai importantă decât o trecătoare limbă oficială. 
Și a reuşit, făcând din Ceamaşir singul sat din raionul Chilia unde se învaţă doar 
în moldoveneşte. Şi reuşita s-ar opri cam aici, pentru că elevii nu au manuale în 
limba română după care să studieze, deşi la predare se foloseşte alfabetul cu litere 


latine. Nici cărți în limba română nu există la bibliotecă. Am putut constata astfel 

că politica de stat a Ucrainei, de a interzice accesul în ţară cu publicaţii sau tipărituri 
în limba română, este foarte eficientă, chiar dacă încală grav dreptul fundamental al 
omului de a gândi şi de a se exprima în ce limbă dorește. 

Primăria din Ceamaşir a mai reuşit în ultimii doi ani să renoveze şi să dea în 
funcţiune grădiniţa. De asemenea, a zugrăvit monumentele: cel sovietic, cel închinat 
războiul din Afganistan şi cel al Foametei din 1946-1947, pentru că în Cemașir lumea 
nu moare doar de sete, a murit şi de foame. Fie că a fost vorba de mâncare, fie 
că a fost vorba de cultură pe care acum românii care tăiesc în sat nici măcar nu 
şi-o mai doresc. La Ceamaşir am auzit o expresie care indică originea oamenilor de 
prin aceste locuri: o femeie venise la primărie să se plângă de rudele sale - „mocanii 
ceia, care mănâncă harbuji în curtea mea“. „Mocanii“ - denumire peiorativă în limbajul 
românilor din Bugeac sunt oamenii de la munte, aflați în permanentă confruntare cu 
oamenii de la câmpie. În România, mai ales în judeţul Vrancea poate fi găsită această 
supărare pe „mocani“. Surprinderea a fost să găsim aceeaşi atitudine şi în regiunea 


Odesa, identică cu cea din mijlocul României... 


Chitai, satul unde nu se întâmplă mai nimic 


Un sat mic, de doar 785 de locuitori, marea lor majoritate moldoveni. Pe hartă 
apare sub numele de Cervonyi Yar, însă denumirea veche românească este Chitai, 
de la lacul din preajmă. O localitate cu înfăţişare sărăcăcioasă, cu ulite pustii, prăfuite, 
case mici ascunse în spatele unor tei stufoși. În jurul şcolii mici se desfășura o 
activitate febrilă: clădirea era zugrăvită înainte de deschiderea anului şcolar de câteva 
femei. În rest o linişte apăsătoare, nici un fel de mișcare. În şcoală nu se mai predă 
de foarte mulți ani în limba română. Școala din Chitai a fost una din primele școli 
deznaționalizate în anii ‘90, când naționalismul ucrainean începea să capete forma 


agresivă din ziua de azi. 

În toată perioada sovietică la Chitai şcoala a fost în limba moldovenească, dar 
acum se predau doar două ore de limbă română pe săptămână pentru cei 60 de 
elevi înscrişi aici. Școala din Chitai a renunțat la limba română în anul 1996, trecând 
toate cursurile în limba rusă. 

În centrul satului am găsit primăria: o clădire mică, în stilul funcționalismului 
sovietic. Lângă primărie, un chioșc de tablă galbenă care nu avea mai nimic de oferit. 
Aflăm că satul este lovit de o sărăcie cruntă: am avut aşa un preşedinte de colhoz 
că oamenii au rămas fără pantaloni pe ei... aşa ni se spune. Mai funcționează în sat 
doar asociaţia pescarilor de pe lacul Chitai, dar nu este de natură să îmbogăţească 
pe nimeni. 

În satul Chitai nu există nici biserică. A fost demolată de sovietici în anul 1970 
sub pretextul că nu mai poate fi reparată însă a fost dărâmată cu mare greutate 
după cum ni se spune. Întâi au încercat să o demoleze aruncând-o în aer cu dinamită, 
însă turla bisericii nu a vrut să cadă şi a trebuit smulsă cu tractoarele. După ce au 
nivelat cu buldozerele locul sfinţit pe care se găsea biserica, au construit în locul ei 
actuala primărie. Am reuşit să găsim o fotografie din perioada interbelică a bisericii 
din Chitai: o clădire zdravănă în stil romanic, cu o turlă impresionantă. Nici nu este 
de mirare că nu au reuşit s-o demoleze aşa de greu. Acum satul este în continuare 
fără biserică şi fără preot. Din când în când mai vine să ţină slujba la Chitai preotul 
din satul Vasilievka, iar slujbele le ţine în fosta casă parohială de peste drum de 
primărie, transformată în biserică ad-hoc. Toţi oamenii din Chitai ştiu să vorbească 
românește, deocamdată.însă scoaterea limbii române din școală, biserică, administraţie 
şi lipsa mass-media indică o direcţie cât se poate de clară. Izolaţi de limba lor 
maternă, românii din Chitai vor fi deznaţionalizați total în doar câteva generatii. 
Situația din satul Chitai reprezintă un succes total al politicilor de deznaționalizare 
practicate de autorităţile ucrainene, peste 50 de ani aici va mai exista doar amintirea 


românilor... 

La Orman - Furmanivka şcoala 
a fost rusificată pe vremea sovieticilor 


La Furmanivka (în româneşte Orman) ne întâmpină încă de la intrarea în sat 
atotputernica stea sovietică, roşie şi în cinci colțuri, păstrată până în ziua de azi. Un 
alt sat acoperit de praf din stepa Bugeacului, care la fel ca multe altele văzute până 
acum pare relativ părăsit. Aflăm că în prezent mai locuiesc aici 800 de oameni, 
majoritatea lor români, restul s-au răspândit în cele patru zări căutându-şi de lucru. 
Satul suferă amarnic din cauza faptului că nu are apă bună de băut, fântânile aducând 
la suprafața o apă sălcie. Nu există nici conductă de apă, în fiecare curte există un 
rezervor unde se păstrează apa de băut adusă cu cisterna de la oraş. 

În școală învață 185 de elevi, toti vorbitori de limbă română, însă cursurile 
sunt predate în limba rusă. Există doar două ore pe săptămână cu predare în limba 
română „ca să nu ne uităm tradiţiile“. Într-un sat românesc s-a ajuns ca limba română 
să fie curs opțional. Aflăm că şcoala a fost rusificată cu mulţi ani în urmă, pe vremea 
sovieticilor, deşi în sat toată lumea vorbeşte „moldoveneşte“. Suntem asiguraţi că satul 
își păstrează tradiţiile prin cântece şi dansuri, nu este nevoie ca la şcoală să se 
predea în limba română. 

În spatele şcolii am găsit biserica din Orman, biserică ce împărtășește aceeași 
poveste cu toate celelalte biserici din sudul Basarabia: a fost folosită drept depozit 
o vreme în timpul perioadei sovietice, după care a fost demolată. Construcţia ei a 
început de câţiva ani şi este aproape încheiată. Preotul din sat ţine şi el de Patriarhia 
Moscovei, însă deocamdată slujeşte româneşte. Am părăsit satul Orman fără să 
înțelegem cum este posibilă păstrarea identităţii naţionale într-o localitate unde în 


şcoală nu mai este folosită limba etniei majoritare. 

La Taşlâc - Kamianske monumentul soldaţilor 
români a fost acoperit de bălării 


Drumul spre satul Taşlâc a fost unul mai greu - şoseaua este plină de găuri 
imense, aşa că am mers mai mult prin şleaurile de la marginea drumului. Este un sat 
mare, cu mai mult de 3000 de locuitori, deşi şi de aici au plecat foarte mulţi oameni 
la muncă în străinătate. Ne-am oprit lângă o biserică în construcţie, închipuindu-ne că 
şi aici vom afla aceeaşi poveste a bisericii dărâmate de sovietici. Spre surprinderea 
noastră aflăm că biserica veche a satului a fost păstrată întreagă, doar că preotul de 
acolo este „rascolnic“ şi a ales să se supună Patriarhiei ortodoxe de la Kiev. Pentru a 
curma această situație Patriarhia Moscovei a trimis un preot „moldovean“ din Republica 
Moldova care a început construirea bisericii celei noi. Mai aflăm că doar jumătate din 


locuitorii satului Taşlâc sunt români, restul fiind ucraineni sau ruşi. 


Monumentul soldaților români din Taşlâc 

Școala din Tașlâc a renunţat încă din anii ‘60 la limba română în favoarea 
limbii ruse. Acum în şcoala de aici se predă doar în limba rusă, deşi există câte 
trei ore pe săptămână la care vreo zece elevi mai vin să înveţe în limba română. 
Un alt exemplu de deznaționalizare treptată prin renunțarea la orele în limba 
română. Peste câţiva ani nu vor mai exista nici aceste trei ore facultative predate 
în limba română. 

Următorul nostru obiectiv a fost biserica cea veche a satului, cu preotul ei 
„rascolnic“. Din păcate era închisă, aşa că nu am avut cu cine să vorbim. Însă 
lângă biserică aveam să descoperim cu surprindere un monument al soldaţilor 
români din Primul Război Mondial. Înconjurat de bălării imense, monumentul 
aproape că nu se mai zăreşte. Un obelisc simplu, la baza căruia sunt înscrise 
numele românilor morți în război: Ionel Nicolai, Pădurea Ilarion, Albu David, 
Basarab Simion, Topor Vasile, Basarab Vasile, Cutan Petre, Muntean Condrat, 
Topor lacob, Negruţ Simion, Dumbravă Sava... Printre numele româneşti mai 
apare un nume evreiesc, câteva nume ucrainene, însă cele mai multe nume sunt 
cele româneşti. Uneori şi listele celor morţi în războaie pot spune ceva despre 
proporția dintre etnii. Inscripţia de pe monument este una simplă „Veşnică 
amintire eroilor căzuți pe câmpul de luptă în războiul mondial 1914-1918“. 

Într-o altă aglomerare de bălării găsim clădirea veche a şcolii din perioada 
interbelică, la câţiva metri de vechea biserică şi de monumentul soldaţilor 
români. Clădirea acoperită de tufe care ajung până la acoperiş este identică cu 
şcolile lăsate în părăsire prin alte sate româneşti. Şi la fel de părăsită şi 
neîngrijită. Fără îndoială, după câțiva ani va fi etichetată drept pericol public şi 
va fi demolată. Așa cum a fost scoasă din școală limba română, la fel vor fi 
scoase din sat şi din amintirea oamenilor clădirile construite în perioada 
interbelică. Naționalismul ucrainean trebuie să şteargă orice urmă a trecerii 


românilor pe aceste meleaguri. 

Ruinele școlii construite de români la Tașlâc 


La Dimitrăuca slujba se ţine în rusă 


La Dimitrăuca - Dmitrovka sau Dimitrovka, hărțile sunt ca de obicei inexacte 

- am găsit o biserică mare, deşi tencuiala de pe pereţi stătea să cadă. Şi aici biserica 

a fost transformată în depozit în perioada sovietică, doar că a scăpat de demolare. 

Am nimerit chiar în timpul slujbei — care era ținută în limba rusă. La şcoala din sat 

învaţă aproape 300 de elevi, cursurile fiind ţinute în limba maternă. În ultimii ani au 

apărut şi clase paralele, în rusă şi ucraineană. Copiilor li se repetă permanent că 
si 


limba română - sau „moldovenească“ - nu le este de nici un folos, aşa că numărul 


elevilor care renunţă la clasele în limba română creşte cu fiecare an. „Nu ne mai 

trebuie să învăţăm moldoveneşte“, ne spun câțiva copii. Când încercăm să vorbim cu 
oamenii de la biserică suntem întâmpinați cu ostilitate. Oamenii se tem că vor trebui 
să dea socoteală autorităţilor dacă vor vorbi cu ziarişti din România. Cătălin însă se 
bucură când găseşte un „Lenin mic“. Toate statuile întâlnite până aici ale fondatorului 
URSS erau de dimensiuni colosale. La Dmitrovka Lenin e mic, pus pe un soclu mare. 

La Miniailovka am ajuns greu de tot, drumul fiind printre cele mai proaste pe 
care le-am întâlnit în regiunea Odesa. Vechea denumire a satului este Aninoasa, însă 
sunt foarte puţini cei care îşi mai amintesc de ea. În sat nu există asfalt, ci drum 
prăfuit plin de şleauri şi gropi. Biserica şi școala sunt practic în afara satului, suite 
undeva pe un deal. Lângă şcoală ne-a întâmpinat veșnicul monument sovietic, doar 
că „flacăra veşnică“ a comunismului este stinsă acum. Probabil din lipsa gazelor 


naturale. 


Biserica din Aninoasa 

Biserica a fost demolată în perioada sovietică, aşa că slujbele se tin acum într-o 
magazie pe uşa căreia a fost vopsită o cruce. Și aici slujba se tine în limba rusă. 
Școala din Aninoasa avea în anul școlar 2007-2009 un număr de 13 clase cu predare 
în limba moldovenească şi 3 clase cu predare în limba ucraineană. În 2009 numărul 
claselor cu predare în limba moldovenească a scăzut la 10, în schimb numărul 
claselor cu predare în limba ucraineană a crescut la 6. Direcţia în care se merge 
este cât se poate de clară: autorităţile ucrainene urmăresc să scoată din circulaţie 
total limba română. Cu fiecare an care trece aria de folosire a limbirii române se 


restrânge... 


„Punguţa cu doi bani“ a lui Ion Creangă 
alungată din satul Frumuşica Veche - Staroselie 


La Frumuşica Veche se ajunge destul de greu. Până la Miniailovka este drum 
asfaltat, dar de acolo... Drum de pământ: „Dacă vă prinde o ploaie pe-acolo, nu mai 
plecaţi!“ Avertismentul ne-a pus pe gânduri: în mai, o trupă de teatru de păpuşi a 
rămas blocată la Frumușica Veche şi au ieşit din sat doar trași cu tractorul, asta 
după ce au avut şi probleme cu autorităţile. Așezat între dealuri, satul Frumușica 
Veche se găseşte aproape de granița cu Republica Moldova. Drumul e bun şi pe 
cer nu se vede nici scamă de nor. 

Ajunşi în sat aveam să încercăm amintiri din anii ‘90: un târg ad-hoc, unde se 
vindeau de toate, de la crupe la vestitele fierbătoare ruseşti. Târgul era în noul centru 
al satului, în apropiere de școala nouă. Chiar foarte nouă nu este, a fost construită 
în anii '60. Intrarea în şcoală este străjuită de o parte de o placă scrisă în ucraineană 
- iar de cealaltă parte de ... patru găuri! Până nu de mult acolo a existat o altă 


placă, scrisă în limba română, doar că a fost scoasă. Tot aici, deasupra ușii mai era 


81 


Românii din Bugeac pe cale de dispariţie 


o placă cu textul „Bine aţi venit!“ adresat bobocilor. A dispărut şi aceasta... Şcoala 
are de un an de zile un director nou care doreşte cu orice preţ să îşi manifeste 
ataşamentul fată de politicile ucrainene de deznaționalizare. Însemnele publice pot fi 
afişate în limbile minorităţilor naționale, cel puţin aşa zice legea ucraineană, ca şi 
constituţia Ucrainei care proclamă protejarea drepturilor minorităţilor naţionale. Doar 


că în practică numărul însemnelor publice în limba română scade de la o zi la alta. 


HEE =E= 


Intrarea în şcoala din Frumușica Veche 


Școala din Frumușica Veche a fost scena unor lupte grele în luna mai 2010. 
Atunci satul a fost vizitat de o trupă de teatru de păpuşi din România care trebuia 
să susțină mai multe reprezentații cu spectacolul „Punguţa cu doi bani“, cunoscutul 
basm pentru copii, fără nici un fel de componentă politică. Au fost obţinute toate 


aprobările necesare pentru acest spectacol de la autorităţile raionale şi regionale, iar 

reprezentația trebuia să aibă loc în incinta şcolii. Doar că în ziua spectacolului, 
directorul şcolii a încuiat toate uşile şi a refuzat să lase pe cei 200 de copii veniți 
la spectacol să intre în clădire. Până la urmă spectacolul a fost amânat. Directorul 
şcolii nu s-a oprit aici şi a făcut plângeri la poliţie tuturor acelora care au fost 
implicați în organizarea spectacolului. Au fost dați pe mâna poliției până și cei care 
au lipit în şcoală afişele care anunțau spectacolul. Iar poliția ucraineană s-a grăbit să 
deschidă un dosar şi să instrumenteze o anchetă, silindu-se să facă tuturor celor 


implicați o viaţă cât mai grea. 


Clădirea şcolii construite de români la Frumușica Veche 

„Punguţa cu doi bani“ a fost alungată cu succes din Frumuşica Veche, un nou 
succes al autorităţilor ucrainene după scoaterea plăcuţelor în limba română de la 
intrarea şcolii. La şcoala din Frumuşica Veche învaţă 300 de elevi în 21 de clase, 
jumătate în limba română, jumătate în limba ucraineană. Doar că începând cu anul 
2010 s-a renunţat la clasele în limba română și s-au organizat doar clase în limba 
ucraineană. Ucrainizarea şi deznaționalizarea merg cu paşi repezi aici... 

La câteva sute de metri de „școala nouă“, în apropierea bisericii, găsim „şcoala 
veche“. „Școala de la români“, construită în anul 1924, după cum ni se spune. 
Modelul satului interbelic românesc, cu școala şi biserica în centru a fost stricat şi 
la Frumușica Veche prin mutarea şcolii şi dezafectarea bisericii. La început nu reuşim 
să desluşim clădirea şcolii româneşti din cauza bălăriilor şi a boscheţilor de peste 
doi metri. Însă dintr-o dată ni se dezvăluie în faţa ochilor o ruină în care încă mai 
poți recunoaşte clădirea zdravănă de altădată. În sat mai locuiesc mulți oameni care 
au apucat să înveţe în „şcoala românească“. Toţi îşi amintesc de ea ca de o clădire 
cu săli de clasă mari şi luminoase, cu profesori serioşi. Noi avem în fata ochilor o 
ruină, cu acoperişul pe jumătate prăbuşit, fără geamuri, cu pereții coscoviți şi cu 
tencuiala sărită - însă cu uşile legate cu un lacăt ruginit. „Opt clase de şcoală la 
români fac cât liceul la sovietici“ - cam aşa umbla vorba imediat după război. Însă 
acum „şcoala de la români“ e lăsată în paragină. Ba mai mult, a devenit sursă de 
scânduri pentru locuitorii satului care smulg lemnăria rămasă. Deasupra uşii de 
intrare a existat până cu câţiva ani în urmă o inscripție românească cioplită în piatră, 
însă a dispărut între timp. Orice urmă, orice cuvânt, orice inscripție care aminteşte 
de România trebuie să dispară, cam acesta este cuvântul de ordine. 

Putin mai la deal fată de vechea şcoală se găseşte biserica. Sovieticii au 
transformat-o în „sklad“, adică în depozit. În 1964 s-au îndârjit încă o dată comunistii 
împotriva bisericii şi au trimis o echipă cu tractoare să dărâme cupola, însă oamenii 


din sat au înconjurat biserica şi practicanții ateismului ştiinţific au renunțat. La 

sfârşitul anilor 80 biserica a fost repusă în funcțiune, după ce a reuşit să scape de 
demolare. Acum a fost renovată şi se înaltă mândră şi strălucitoare de-asupra satului. 
Preotul din Frumușica Veche a venit din Republica Moldova şi slujeşte în română, 
deşi ține de Patriarhia Moscovei. 

De la biserică pornim spre cimitirul satului, aflat pe un deal. Cimitirul cel nou 
este bine îngrijit, câteva femei smulg buruienile din jurul mormintelor în linişte. Însă 
în vârful dealului, înconjurate de tufe înalte se găsesc două cruci stinghere, iar locul 
din jurul lor este marcat de un dreptunghi format din pietre. Este groapa comună 
a soldaţilor români morţi la Frumușica Veche în vara anului 1944, după cum își 
amintesc bătrânii. În sat a existat în timpul războiului un spital militar românesc, în 
spatele liniei frontului de pe Nistru. Însă într-o dimineață au apărut în sat doi soldați 
români călări care au anunţat că frontul a fost rupt şi spre ei se îndreaptă o coloană 
de tancuri sovietice. Răniţii din spital au fost încărcaţi în căruțe pentru a fi evacuaţi, 
iar compania care îi păzea s-a îndreptat spre dealul de la intrarea în sat dinspre 
Mineailovka. Bătălia de aici a fost scurtă, cele câteva zeci de soldaţi români înarmați 
cu puşti şi grenade fiind zdrobiţi de tancurile sovietice în doar câteva minute. După 
aceea au urmat scene care au intrat în memoria colectivă a satului: soldaţii români 
care au încercat să se predea au fost executaţi pe loc. Doi soldați români au ieşit 
la un moment dat dintr-o pivniţă unde se ascunseseră şi s-au îndreptat spre un tanc 
sovietic cu intenţia de a se preda. Comandantul tancului a cerut unuia dintre cei doi 
soldaţi să își împuște camaradul pentru a scăpa cu viață. În faţa refuzului îngrozit 
al acestuia, i-a cerut celuilalt soldat român să-l execute pe cel care a refuzat. Cel 
de-al doilea şi-a împuşcat tovarășul fără să clipească, iar comandantul tancului sovietic 
i-a făcut semn că poate pleca doar pentr că să-l împuşte pe la spate. Cei doi soldaţi 
români uciși în acest mod au fost înmormântați chiar în curtea casei unde au fost 


omorâţi. 

Groapa comună a soldaților români din Frumuşica Veche 


Crucile lor au fost scoase de pe morminte, însă toată lumea ştie că în curtea 
aceea sunt îngropaţi doi soldați români, ba chiar aflăm că gospodina casei le-a păstrat 
multă vreme livretele militare, pe care se pare că le-a aruncat la un moment dat de 
frica autorităților sovietice. Bătrânii satului, care erau copii în vara anului 1944 îşi 
amintesc că şi în alte curți se găsesc morminte de soldați români morti în vara 
anului 1944. 

În toate satele prin care am ajuns am văzut monumente imense ale soldatului 
sovietic, iar monumentele soldaţilor români din Primul Război Mondial erau de cele 
mai multe ori parțial distruse sau înconjurate de bălării. La Frumușica Veche ar fi 
nevoie de o intervenţie pentru ca mormintele soldaţilor români să fie marcate aşa 
cum trebuie şi după cum prevăd conventiile internaţionale la care Ucraina este parte. 
Destul de greu de crezut că după ce au alungat o trupă de teatru de păpuşi 
autoritățile ucrainene vor accepta să fie marcate cu cruci de piatră şi îngrijite 
morminte ale soldaţilor români din cel de-al Doilea Război Mondial. 

Tatar Bunar - amintirea rebeliunii 


Tatar Bunar este un oraş prăfuit din centrul Bugeacului, cu puţin peste 10.000 
de locuitori. Oraşul poartă amintirea răscoalei sovietice din anul 1924 - un eveniment 
definitoriu pentru întreaga regiune din punctul de vedere al propagandei sovietice. 
De altfel acest lucru este cât se poate de bine subliniat printr-un monument colosal 
pentru dimensiunile orașului, înălțat de sovietici în amintirea acestei rebeliuni. 

În luna martie a anului 1924 guvernul României a început să poarte negocieri 
pentru reluarea relaţiilor diplomatice cu Uniunea Sovietică. Însă discuţiile de la Viena 
au rămas fără rezultate: ministrul sovietic de externe nu recunoștea unirea Basarabiei 
cu România din anul 1918 şi cerea organizarea unui referendum în această provincie 
pentru a se vedea opțiunile populaţiei. Refuzul guvernului României pentru acest 
referendum a dus la închiderea negocierilor. Însă Uniunea Sovietică a pus în aplicare 
un alt plan: pe baza vechilor formule ale revoluției mondiale propovăduite de Lenin 
au fost infiltrati în sudul Basarabiei mai multe echipe de agitatori comunişti care aveau 
misiunea organizării unei rebeliuni pe scară largă care să ducă la desprinderea 
provinciei de România. Răscoala început pe 12 septembrie 1924: mai multe primării 
din regiunea Bugeacului au fost ocupate de agitatorii sovietici sprijiniți de localnicii 
de etnie rusă şi ucraineană, primarii și jandarmii au fost uciși, liniile telefonice au 
fost întrerupte. Agitatorii veniti de peste Nistru anuntau populaţia satelor „eliberate“ 
că Armata Roşie sovietică a intrat în Basarabia şi urmează să elibereze întreaga 
provincie. În această răscoală au fost implicate aproape 600 de persoane, într-o regiune 
locuită de aproape 200.000 de oameni, marea majoritate a rebelilor fiind de etnie rusă 
şi ucraineană. Autorităţile româneşti au acţionat rapid şi dur: în regiune a fost trimis 
un regiment de artileriel dinspre Galaţi şi un batalion de marină staționat la Cetatea 
Albă pentru stingerea rebeliunii. Pe 16 septembrie 1924, conducătorul răscoalei Andrei 


Kliuşnikov a proclamat la Tatarbunar „Republica Socialistă Sovietică Moldovenească“. 


87 


Românii din Bugeac pe cale de dispariţie 


Monumentul rebeliunii sovietice din 

În seara aceleiași zile au ajuns la Tatarbunar trupele românești care au 
început asediul orașului care a fost cucerit a doua zi. Ciocniri sporadice dintre 
răsculați şi trupele armatei au mai avut loc până pe 18 septembrie - ziua în care 
rebeliunea a fost stinsă. Kliușnikov și-a abandonat tovarășii imediat după primele 
ciocniri cu armata şi a încercat să se întoarcă în Uniunea Sovietică, însă a fost 
împușcat de un jandarm român. Literatura sovietică vorbeşte de o revoluție la 
care au participat 6.000 de oameni dintre care 3.000 au fost ucişi de armată - 
sursele românești vorbesc de 600 de rebeli şi 90 de morti. Un număr de 489 
de participanţi la răscoală au fost arestaţi şi judecaţi la Chişinău, dintre aceştia 
au fost condamnaţi la închisoare doar 85, cea mai grea pedeapsă a fost dată 
unui locotenent al lui Kliuşnikov, Iustin Batişcev - condamnat la închisoare pe 
viaţă. 

Urmarea imediată a acestei răscoale a fost constituirea în stânga Nistrului 
a Republicii Autonome Socialiste Sovietice Moldoveneşti. Strategii sovietici au 
abandonat ideea exportului de revoluţie în România şi au adoptat o politică a 
paşilor mărunți: crearea unei republici „moldoveneşti“, inventarea „limbii 
moldoveneşti“ diferită de limba română şi punerea lor în aplicare în întreaga 
Basarabie la o dată ulterioară. Urmările acestei strategii se văd până în ziua de 
azi — iar monumentul de la Tatarbunar este un fel de pecete a acestei situaţii. 
O statuie imensă, în perfectă conformitate cu ideologia sovietică: comunistul 
revoluţionar de profesie, cu pieptul dezgolit, ridică flamura revoltei, flancat de un 
țăran ce pornește la luptă înarmat cu o furcă şi de un muncitor înarmat cu o 
pușcă. Ca în faţa tuturor celorlalte monumente sovietice am rămas uimit de 
asemănarea acestor statui cu cele naziste: bărbaţi musculoşi, cu priviri ferme şi 
atitudini dârze. Până la urmă nici între cele două ideologii nu sunt foarte multe 


deosebiri... 

La Eschipolos apele lacului Sasic 
spală oasele românilor 


Eschipolos sau Glyboke - satul de unde începe Valul lui Traian care acoperă 
tot Bugeacul, până în Republica Moldova, la Cahul. O amintire a vremurile de demult, 
marcată în plin câmp cu o piatră inscripționată în rusește „Troianov Val“. Fortificațiile 
antice au dispărut cu sute de ani în urmă, au mai rămas doar oamenii care vorbesc 
o moștenitoare a limbii Imperiului Roman. În rest tristețe. La Eschipolos am trăit un 
adevărat şoc. 

Pe malul lacului Sasic se găseşte cimitirul satului Eschipolos. Partea mai nouă 
a cimitirului este îngrijită, cu alei trasate drept şi cruci proaspăt vopsite. Spre malul 
lacului bălăriile se ridică până la brâu, înconjurând sute de cruci de piatră. 
Descâlcindu-ne cu greu dintre bălării putem citi pe cruci anii în care au fost ridicate: 
1704, 1802, 1774... Perioada în care Bugeacul nu intrase încă sub stăpânirea 
Imperiului țarist. Pe unele cruci putem desluși limba română scrisă cu chirilice: „Aici 
zace robul lui Dumnezeu...“ Multe din aceste cruci stau chiar pe buza ripei ce 
mărginește lacul Sasic, la mai puţin de un metru de ea. Coborâm pe o cărăruie 
strâmtă şi abruptă pentru a vedea ceva ce nu se mai poate vedea nicăieri. Apele 
lacului, după lucrările de îndiguire din perioada sovietică, au început să sape adânc 
în mal şi au scos la iveală coşciugele şi oasele celor înmormântați aici acum trei 
sute de ani. O privelişte şocantă: din râpa de pe marginea lacului ies la iveală 
scânduri putrezite şi oase albite de vreme şi spălate de ploi. După inscripţiile de pe 
cruci toți cei în mormântaţi aici sunt români. Ici şi colo ies din pământ coaste, 
coloane vertebrale şi femure înconjurate de scândurile sicrielor, deasupra cărora se 
zăresc crucile din cimitir. Românii din Ucraina nu au linişte nici măcar după moarte. 


Indiferenta autorităţilor este una criminală: ce nu pot face cu mâna lor lasă pe mâna 

naturii. Încet, încet vor dispărea până şi cimitirele românilor care atestă că în urmă 
cu trei sute de ani nici nu putea fi vorba de ucraineni pe aceste pământuri. Crucile 
de piatră inscripţionate româneşte constituie cea mai bună dovadă a etniei vechilor 
locuitori ai regiunii. Oameni care au trăit, au muncit şi au murit pe malul lacului 
Sasic în anii 1700 şi care vorbeau româneşte. Urmele lor fără îndoială vor fi şterse 
de pe fața pământului cu un buldozer în urma unei decizii raionale sau regionale, 
aşa cum au fost demolate bisericile din sate. Unde au fost români aici? - se vor 
întreba istoricii, după ce crucile de la Eschipolos vor dispărea sau vor avea inscripțiile 
şterse, aşa cum se întâmplă cu monumentele ridicate în memoria soldaților români 


din Primul Război Mondial. 


Sicriele cu oasele românilor din Eschipolos ies din pământ 

Cimitirul de la Eschipolos descrie în doar câteva imagini situația românilor din 
regiunea Odesa: adânc înfipți în aceste pământuri oamenii încearcă să reziste din 
răsputeri, însă o forță enormă îi zdrobeşte, îi aruncă în lături şi le şterge identitatea. 
Coşciugele şi oasele românilor de la 1700 nu au vrut să iasă la suprafață, au fost 
scoase din pământ de o intervenţie sovietică asupra lacului Sasic. Dar democraţia 
venită după 1991 nu a făcut nimic pentru salvarea lor. Pentru naționalismul ucrainean 
este mai bine ca amintirea românilor să dispară de la Eschipolos. Şi în general este 
mai bine pentru autoritățile ucrainene să dispară orice fel de urmă a românilor din 
regiunea Odesa. Precum în cimitirul de la Eschipolos, în întregul Bugeac pot fi găsite 
urme ale românilor: şcoli, monumente, biserici, clădiri construite de români - 
dominate însă de masivele construcții sovietice, rase de pe fata pământului cu 


buldozerele, aruncate în aer cu dinamită, cuvintele româneşti şterse din spațiul public. 


Oase ieșind din râpa lacului Sasic 

Lângă Eschipolos se găseşte o altă mărturie a furiei anti-românești din această 
regiune: Mănăstirea Schimbarea la Faţă, ctitorită în anul 1909 de ciobanul român Marin 
Sozon. În anul 1960 a fost închisă de sovietici şi transformată în sanatoriu TBC, iar 
în ani 80 a fost dedicată tratamentului alcooliștilor. Biserica mănăstirii a funcţionat în 
toată această perioadă drept bucătărie şi cantină pentru sanatoriu. Acum mănăstirea a 
fost redeschisă - însă limba romînă aproape că a dispărut de aici. Stareţa mănăstirii 
este din Republica Moldova şi vorbeşte româneşte, însă preotul vorbeşte şi slujeşte în 
rusă. Mănăstirile au fost dintotdeauna locuri în care a fost păstrată şi apărată identitatea 
românească. La Eschipolos - Glyboke acest lucru este pe cale să dispară. Deşi cei 
1400 de locuitori ai satului vorbesc toți româneşte, cursurile de la școala din sat se 
țin în limba rusă. Limba română se predă doar două ore pe săptămână, iar cursurile 
sunt facultative. Asimilarea copiilor merge în forță aici, ca în orice altă parte a 
Bugeacului. Biserica din sat a fost demolată în anul 1945 şi pe locul ei au fost făcute 
terenul de sport şi closetul noii şcoli construite de sovietici. La Eschipolos s-a păstrat 
şi vechea clădire a şcolii construită „de români“, însă a fost transformată în brutărie. 
Orice urmă a românismului este destinată dispariţiei în Ucraina... 

La câţiva kilometri de Eschipolos se găseşte satul Borisovka - Borisăuca. Aici 
cei 200 de elevi ai şcolii învaţă toti în limba maternă. Până acum s-a reuşit păstrarea 
şcolii cu predare în limba română, însă în ultimii ani au crescut şi presiunile pentru 
ca să se treacă la limba ucraineană. Într-un joc la cedărilor şi opozitiei în şcoală nu 
se mai aniversează ziua lui Mihai Eminescu. Se renunță la poatul naţional al românilor 
pentru a putea fi păstrată măcar limba română. În fata insistenței și presiunilor 
autorităților ucrainene nu se ştie ce este bine. Spre deosebire de Eschipolos, la 
Borisăuca şcoala din perioada interbelică a fost dărâmată. În schimb aici a scăpat 
biserica. Mare, încăpătoare, înaltă, biserica din Borisăuca a fost transformată în depozit 
în perioada sovietică, iar mai apoi în sală de sport. Din 1993 clădirea a revenit la 
destinația sa inițială, iar acum aici se slujeşte în limba română. Casa parohială din 


perioada interbelică a scăpat şi ea de demolare, dar a fost transformată în primărie. 

Cruce din cimitirul de la Eschipolos inscripționată cu litere chirilice 


în limba română: „Aici zace Stefan, robul lui Dumnezeu“ 

Vădeni Moldova - Krutoiarivka, 
portretul preşedintelui în holul şcolii 


Vădeni-Moldova, Krutoiarivka în rusește, este singurul sat locuit de români din 
Raionul Cetatea Albă. Se află la câţiva kilometri de granița cu Republica Moldova. 
Poate şi din aceast motiv oamenii își cunososc atât de bine limba maternă. Poate şi 
din această cauză ofensiva politicii ucrainene de asimiliare este atât de puternică aici. 
În şcoala din Krutoiarivka, pe holul de la intrare, este atârnat porteretul preşedintelui 
anukovici. Chiar ne întrebam, cum ar fi dacă în România ar pune în scoli portretul 
preşedintelui Traian Băsescu. Oare cum ar reacționa clasa politică, societatea? 

La Vădeni-Moldova ajungi destul de greu. Treci prin mai multe răspântii. 
Drumul se face din magistrala de Odesa. Mergi prin camp câţiva kilometri buni. 
Întâlneşti o maşină doar dacă ai noroc. Satul e ridicat pe o depresiune foarte strânsă. 
Dincolo de deal e Moldova. Școala este clădirea cea mai impunătoare. Am ajuns 
chiar în preajma deschiderii anului de studiu. Așa că se facea curăţenie, se vopseau 
uşile, se săpa grădina. Peste câteva zile urma să sosească inspecția, totul trebuia să 
fie pregătit pentru a primi înalții oaspeţi de la Odesa şi Cetatea Albă. Apoi pe copii. 
Clădirea şcolii, ridicată în stil sovietic, avea la intrare urarea de „Bine aţi venit!“ 
adresată se vede ţâncilor şi elevilor care aveau să-i treacă pragul la 1 septembrie. 
Când am intrat în sat am vrut să vedem câți oameni răspund în limba română și 
am întrebat în mai multe părți. Bâtrâni, copii, adulți, aproape toţi au răspuns în 
româneşte. Evident că am vrut să vorbim cu profesoara de limbă literatură română, 
însă ca în multe locuri pe care le-am văzut în periplu prin Ucraina, femeia s-a ferit 
nu să ne spună ceva, dar să ne şi întâlnească. Ca de altfel mulți dintre profesorii 
prezenţi în şcoala care priveau circumspecţi către doi bărbați care au coborât dintr-o 


maşină cu număr de România şi puneau întrebări fireşti pentru o societate 

democratică. Am aflat după aceea şi cauza reticenției profesoarei de limba română. 
Femeia este oarecum presecutată. Directoarea şcolii, i-a interzis chiar să meargă la 
Galaţi, la cursuri de perfecţionare, pentru că, nu-i aşa, prea multă limbă română strică 
şi apoi noua putere de la Kiev dorește să cultive naționalismul ucrainean, nicidecum 


dreptul european. 


Portretul preşedintelui lanukovici în holul şcolii din Vădeni Moldova 


Cea mai „deschisă“ a fost profesoara de limba ucraineană. „Dar, cine sunteţi? 
Suntem de la Bucureşti. Şi ce vreţi? Suntem într-un periplu prin satele din sudul 
Ucrainei locuite de români. Vrem să vedem cum învaţă copiii, care mai e situația 
bisericii, cum o duc oamenii de pe aici, facem nişte reportaje“. Când a auzit că 
suntem ziarişti, profesoara de ucraineană s-a repliat foarte repede. „Da poftim (n.r. 
- un fel de vă rog), dacă vreţi informaţii despre şcoală puteţi să vă adresati 


inspectoratului raional. O sa va spună de acolo tot ce vreţi“, ne-a îndrumat femeia. 


96 


O călătorie prin satele românești din sudul Ucrainei 


Nici nu ne îndoiam că putem căpăta o puzderie de informaţii frumoase despre şcolile 
din zonă. Cum că au multe manuale - inclusive în limba maternă care aici se numește 
moldovenească şi sunt scrise de un biolog V.I. Fetescu, soția celui mai înverşunat 
antiromân, promoldoveanul Anatol Fetescu, protejatul statului ucrainean. Aşa că ne-am 
lipsit de „preţioasele informaţii“ şi ne-am mulţumit cu ce am putut să observăm şi 
cu ce ne-au spus câţiva copii, elevi fragezi şi sinceri. N-am putut să nu vedem chiar 
la intrare un citat din noul mult iubit preşedinte ucrainean Victor lanukovici plasat 
sub un portert al acestuia. De remarcat că portretul cu pricina poate fi cumpărat, 
gata înrămat, din librăriile de la oraş. Costă 51 de grivne, adică vreo cinci euro, un 
preț pipărat ținând cont că un salariu de profesor este 100 de euro. Toate citatele 
din şcoală sunt scrise în ucraineană, iar în opoziție cu locul unde au fost amplasate 
vorbele lui lanukovici au fost scrijelite, pe un carton, versuri din poetul național Taras 
Șevcenko. Nimic despre vreun moldovean sau român deși, paradoxal, toţi cei 264 de 
elevi ai şcolii învață în 13 clase cu predare în limba română, moldovenească cum îi 
spune la faţa locului. 

Am plecat sub privire ostile ale responsabililor din şcoală, încercând să găsim 
clădirea veche a şcolii. Sătenii ne-au îndrumat către dealul de la ieşire, acolo unde 
e biserica. Ne-au spus să-l întrebăm pe părinte. Am mers până aproape de ieşirea 
din sat, şi, pe deal în dreapta, am zărit casa Domnului. Peste drum de sfântul lăcaș, 
un tânăr legat la cap cu o bucată albă de material, ca să se ferească de razele 
soarelui, tăia cu flexul nişte ţevi sudate mari cât să faci din ele un picior de pod. 
„Bună ziua“, i-am zis noi, curioşi dacă ne va răspunde în româneşte. „Bună ziua“, 
ne-a răspuns ridicându-se de la ţeava sudată pe care o poliza. „Am venit să vedem 
şi noi biserica. Sunteţi părintele?“, l-am întrebat. „Suntem ziarişti, de la Bucureşti“. 
„De la Bucureşti?!“ s-a minunat tânărul. „Da, eu sunt preotul bisericii. Am fost şi 
eu la Bucureşti anul trecut, la Palatul Patriarhal, am vrut să intru la Prea 


Fericitul...avem nevoie de cărți pentru slujbă“, ne-a lămurit părintele Gheroghe, de 

loc de peste deal, din Basarabia. Preotul ne-a spus, cu oarecare amărăciune, că deşi 
satul numără vreo 2000 de suflete, doar 70-80 trec pragul sfântului lăcaş, şi aceia în 
majoritate bătrâni. Slujba o face în limba română, pentru că mai toţi sătenii sunt 
„moldoveni“, dar nu prea are cărți după care să o ţină. l-ar mai trebui un Liturghier 
şi un Octoih, cartea bisericească care conţine cântările săptămânii pe opt glasuri, 
fiecărei săptămâni corespunzându-i un anume ton. După ce s-a scuzat că lam prins 
îmbrăcat în haie de lucru - de fapt un tricou şi un pantalon negru — părintele ne-a 
invitat să vedem biserica, refăcută într-un timp record, de doar şase luni, din martie 
până în noimbrie 1991 de către Patriarhia de la Moscova. Biserica a fost reconstruită 
după planurile originale. Cea veche a fost dată jos în 1967, nu înainte de a fi folosită 
pe post de magazie sau depozit pentru colhoz. Puterea sovietică a pus în locul 
bisericii un monument al soldatului din Armata Roşie. În 1991, când URSS s-a 
destrămat, sătenii au cerut ca biserica să se ridice pe vechiul loc, sfinţit, de altfel 
punctul cel mai înalt al satului. Administraţia, înţepenită de pe vremea URSS, a 
încercat să-i imbie pe oameni cu o altă locaţie, însă nu a fost chip să se înțeleagă 
cu ei, aşa că până la urmă nu numai că a cedat, dar a şi plecat. Biserica are câteva 
elemente nemaintâlnite, astfel pridvorul are o formă care aminteşte de intrarea de la 
Ateneul român, o construcţie cu elemente arhitectonice din epoca romană. Pe uşa 
bisericii este lipit un afiş care îi învață pe cei care trec pragul lăcaşului de cult, cum 
trebuie să se închine. Părintele Gheorghe ne-a spus că cei 70-80 de oameni de care 
făcea vorbire sunt doar cei care vin regulat la Biserică. Altfel, la sărbătorile mari, 
dar mai ales de Sfintele Paşti, în jurul bisericii se adună toată suflarea satului. Şi 
interiorul a fost refăcut așa cum a fost înainte de dărâmare. Așa că au fost rescrise 
inscripțiile în româneşte. Pictura a fost făcută de zugravi de biserici școliți la 
Chişinău. Preotul Gheorghe este foarte mândru de biserica lui, care poartă haramul 
Sfântului Arhanghel Mihail. Ne-a invitat la un pahar de vin, ca să mai prindem putere 


şi a fost dezamăgit când i-am spus că suntem călători şi trebuie sa ajungem la Odesa. 

„Poate totuşi ajungeţi duminică, este slujba mare, frumoasă, de Sfântă Măria, o să 
vină multă lume, să vedeţi ce slujbă frumoasă o să fie“, ne îmbia părintele în vreme 
ce fiica sa Ileana, un bot de om de numai trei anişori, i se împleticea printre 
pricioare, zâmbind către noi. l-am spus părintelui, cu regret, că duminică vom fi deja 
în drum spre casă, dar că odată ajunşi în România vom încerca să-i trimitem un 
Liturghier şi-un Octoih, pentru ca sătenii din Krutoiarivka să poată asculta cuvântul 


Domnului în limba pe care au auzit-o atunci când au venit pe lume. 


Biserica din Vădeni Moldova 

O călătorie tristă 


Am plecat trişti din Bugeac. După două săptămâni în care am văzut cu ochii 
noştri cum este rasă de pe fata pământului cultura a peste 120.000 de români nu 
puteam avea nici un alt sentiment. Dacă acest fenoment de asimilare şi 
deznaționaţionalizare nu este oprit la timp românii din Bugeac vor dispărea în doar 
câteva decenii. Există legi, există tratate internaționale, există comisii de monitorizare 
a drepturilor minorităţilor naționale. Însă toate acestea sunt vorbe goale, realitatea 
este cât se poate de tristă: guvernul ucrainean continuă politica de asimilare a 
românilor declanșată de Uniunea Sovietică. Am scris ce am văzut şi ce am auzit şi 


sperăm ca mărturia noastră să fie de folos românilor din Bugeac. 

